5 Hidupan "Rare" Di Antartika Yang Tiada Di Kawasan Lain

Apabila memperkatakan tentang Antartika atau Kutub Selatan, kita pastinya terbayangkan cuacanya yang sangat sejuk, kawasan yang sangat luas dan dipenuhi salji. Selain itu, kita pastinya terbayangkan hidupan yang terdapat disini seperti penguin dan anjing laut seperti yang biasanya dipaparkan dalam filem dokumentari.

Walau bagaimanapun, sebenarnya terdapat banyak lagi hidupan unik yang telah ditemui oleh para saintis dalam masa beberapa tahun kebelakangan ini. Menariknya, ada hidupan ini yang hanya ditemui di kawasan ini sahaja dan tidak dapat ditemui di kawasan lain.

Kali ini, pihak Iluminasi ingin berkongsi 5 haiwan unik yang terdapat di kawasan Antartika. Kami percaya semakin banyak kajian yang dibuat, makin banyak penemuan menarik yang akan ditemui oleh para saintis di kawasan Antartika yang penuh dengan  misteri dan keajaiban ini.

Ctenophores adalah sejenis haiwan yang lembut dan mempunyai tubuh yang transparent.  Ianya haiwan halus yang menggunakan lapan silia yang terdapat padanya untuk berenang. Silia merupakan bahagian mikroskopik yang seakan-akan berbulu seperti yang dapat dilihat dalam gambar di atas.

Haiwan ini boleh ditemui di bahagian pesisir pantai Antartika dan dapat ditemui dalam pelbagai saiz dan bentuk dimana kebanyakannya berbentuk sfera atau loceng. Haiwan ini juga adalah bioluminescent, iaitu menghasilkan warna seakan-akan hijau dan biru. Haiwan ini biasanya terdapat di permukaan lautan diamana ianya lebih asidik dan panas kerana kandungan karbon dioksida yang lebih tinggi.

Ketam Hoff juga dikenali dengan nama saintifiknya, Kiwa tyleri. Haiwan ini mempunyai badan dan anggota badan yang berbulu. Nama Hoff diberi sempena nama pelakon dan penyanyi popular Amerika Syarikat, David Hasselhoff yang mempunyai dada yang berbulu.

Haiwan ini ditemui di kawasan Lautan Selatan dimana kawasan ini mempunyai suhu 0 darjah Celsius. Keadaan ini dikatakan terlalu sejuk untuk haiwan ini maka ketam ini biasanya berada di kawasan lantai lautan yang mempunyai lapisan hidrothermal, iaitu lapisan panas yang terhasil berhampiran gunung berapi.

Haiwan ini adalah labah-labah gergasi yang mempunyai purata diameter 35 sm, iaitu 100 kali ganda labah-labah yang biasa anda temui. Para saintis begitu teruja menemui labah-labah sebesar ini dan sedang mengkaji faktor-faktor yang menyebabkannya mampu membesar sebegitu sekali.

Antara teori kerana saiznya yang besar ini adalah fenomena yang dikenali sebagai "polar gigantism". Mengikut fenomena ini, sesuatu haiwan yang hidup di kawasan ekstrim sejuk akan mempunyai kadar tumbesaran yang lebih besar daripada haiwan sama spesis dengannya yang hidup di kawasan suhu biasa. Haiwan ini turut dapat ditemui di kawasan Artik.

Melihat pada rupa bentuk cacing ini sahaja sudah cukup menakutkan. Dikenali dengan nama saintifik Eulagisca gigantea, cacing ini boleh membesar sehingga 10 sm panjang dan 8 sm lebar.

Cacing ini boleh ditemui di permukaan lantai Launtan Selatan. Badan cacing ini diliputi lapisan khas yang dikenali sebagai elytra. Berbanding cacing biasa, saiz cacing ini jauh lebih besar.

Babi laut ada sejenis haiwan unik yang biasanya membesar sehingga 10 - 15 sm panjang. Haiwan ini biasanya hidup berkelompok dan hidup di kawasan pesisir laut Antartika. Haiwan ini biasanya ditemui di kawasan laut dalam Lautan Selatan.

Walaupun nampak hodoh, haiwan ini memainkan peranan penting kepada ekosistem dimana ianya akan memakan lumpur dan tumbuh-tumbuhan mati yang terdampar di lantai lautan. Haiwan ini sangat beracun dan buat masa kini jangka hayat dan proses pembiakannya masih menjadi misteri.


8 Kehebatan Wanita Mengandung yang Melakukan Aktiviti Luar Biasa

Beberapa dekad yang lalu, ibu mengandung dipercayai berada dalam keadaan yang lemah dan perlu mengelakkan diri daripada menjadi letih, membuat kerja berlebihan atau melibatkan diri dalam aktiviti yang memerlukan tenaga fizikal dan mental. Tradisi dan amalan masyarakat ketika itu hanya membenarkan kerja-kerja ringan di rumah sahaja.

Namun, dengan kecanggihan teknologi dan peredaran zaman, wanita hamil kini berupaya mengambil bahagian dalam aktiviti yang sama seperti sebelum mereka belum mengandung. Malah, ada yang lebih cergas daripada lelaki dan wanita lain yang tidak membawa bayi dalam kandungan. Kami kongsikan 10 aktiviti luar biasa yang pernah dilakukan oleh 10 wanita hebat:

Menyertai maraton ketika sedang hamil merupakan sesuatu yang menuntut dua kehendak fizikal berbeza pada masa yang sama. Namun, ia bukanlah sesuatu yang terlalu luar biasa kerana sudah ramai pelari jarak jauh elit yang menjalani latihan ketika mengandung.

Walau bagaimanapun, pada tahun 2011, Amber Miller yang menyertai Maraton Chicago mungkin paling diingati dalam sejarah antara kesemua pelari wanita yang lain. Amber merupakan seorang yang suka berlari dan pernah dua kali menghabiskan maraton ketika mengandung iaitu semasa kandungan berusia 17 minggu dan 18 minggu.

Maraton Chicago memberikan sedikit kelainan. Amber telah mendaftarkan diri untuk menyertai perlumbaan ini sebelum mengetahui yang dia disahkankan mengandung. Apabila tiba hari maraton, Amber sudahpun terlalu hampir dengan tarikh bersalin, iaitu memasuki 39 minggu. Dengan nasihat dan kebenaran doktor, Amber meneruskan hasrat menyertai perlumbaan itu.

Amber tidak memaksa dirinya untuk berlari dengan laju. Dia hanya berlari-lari anak dan ingin melihat sejauh mana dia mampu pergi. Dia tidak memperlahankan larian langsung kerana tubuhnya berasa amat segar pada hari itu. Walaupun melepasi garisan penamat tiga jam lebih lewat daripada kebiasaan, Amber akhirnya berjaya menghabiskan maraton tersebut.

Sejurus sahaja lariannya tamat, Amber mula merasakan kontraksi pertamanya. Hanya beberapa jam selepas berlari jauh, Amber menyempurnakan 'larian' keduanya pada hari yang sama dengan melahirkan seorang bayi perempuan sihat seberat 3.54kg. Menurut Amber, berlari Maraton Chicago itu adalah jauh lebih mudah daripada melahirkan si comel bernama June.

Ketika Catriona Matthew menjuarai pertandingan golf Piala Brazil HSBC LPGA, wanita ini sudah memasuki bulan kelima usia kandungannya. Dia berjaya menghabiskan kejohanan 36 lubang yang menawarkan hadiah bernilai $500,000 dengan catatan enam di bawah par.

Apabila ditemuramah sejurus selepas kemenangan, Catriona menjelaskan yang anak dalam kandungan tidak sedikitpun memberi kesan kepada staminanya. Sebulan selepas itu, dia menyertai satu lagi kejohanan sebelum bercuti rehat daripada sebarang pertandingan sementara menanti kelahiran cahaya mata kedua.

Tidak sampai lima minggu selepas Sophie dilahirkan, Catriona telahpun mula mengunjungi gimnasium untuk mengembalikan tenaga supaya boleh beraksi di atas padang golf semula. Semasa Sophie hanya berusia 11 minggu, Catriona telah berjaya menyertai dan menjuarai Kejohanan Terbuka British pula.

Berenang di sepanjang Terusan Inggeris merupakan satu aktiviti fizikal yang sangat mencabar. Walaupun ombak tenang dan memberi kelebihan kepada perenang, jarak sejauh 33.8km di dalam suhu sekitar 16 darjah Celsius boleh melemahkan semangat sesiapa sahaja.

Selain itu, anda perlu mengelakkan diri daripada obor-obor, kayu hanyut dan juga 800 buah kapal serta tangki minyak yang merentasi salah satu terusan paling sibuk di dunia itu. Masa paling pantas yang pernah dicatat adalah 7 jam namun ada perenang-perenang lain yang mengambil masa lebih 26 jam untuk menyempurnakan renangan.

Apa yang lagi menarik, sejak tahun 1875, hanya kurang 1,600 perenang secara solo sahaja yang berjaya menghabiskan renangan (setakat September 2018). Salah seorangnya adalah Regan Scheiber yang berasal dari Amerika Syarikat.

Pada tahun 2001, Regan telah berenang dari England ke Perancis dalam masa 9 jam 30 minit dan menjadi wanita terpantas berenang merentasi Terusan Inggeris pada tahun itu.

Regan yang mula belajar berenang ketika berusia 9 tahun sentiasa memasang impian untuk berenang merentasi Terusan Inggeris. Akhirnya, dia berjaya menghabiskan renangan pada percubaan pertamanya. Lebih mengagumkan apabila Regan berenang dalam keadaan 11 minggu mengandung.

Selepas berjaya menamatkan renangan, Regan yang bekerja sebagai seorang chef pastri membuat satu kejutan kepada ibunya dengan sebuah kek untuk memberitahu berita gembira tentang kandungannya. Aising di atas kek Regan tertulis "Tahniah, cucu ibu baru sahaja selesai berenang di Terusan Inggeris!"

Mula dikenali sebagai Wonder Woman, Gal Gadot memegang watak sebagai seorang puteri Amazon yang handal bertempur. Banyak adegan penuh aksi seperti melompat, menendang dan berlawan yang terdapat dalam filem tersebut. Namun, dalam Justice League, dia terpaksa menyembunyikan berita kehamilannya, memakai kaca mata hitam dan berlari ke tandas antara setiap babak untuk muntah akibat mabuk hamil.

Semasa penggambaran semula Wonder Woman, usia kandungan Gal sudahpun masuk lima bulan. Kali ini, kru produksi terpaksa bergantung kepada pasukan kesan khas untuk menyembunyikan perut Gal yang semakin membesar. Sehelai kain layar hijau dipasang ke bahagian abdomen Gal kemudian diedit untuk mendapatkan kesan perut mantap seperti Wonder Woman.

Menurut Gal, kandungannya tidak menghalang dia daripada melakukan babak aksi dan fizikal. Kini, dia berasa bangga setiap kali menonton filem lakonannya kerana tahu yang Maya (nama anak Gal yang dilahirkan) turut 'berlakon' bersamanya ketika itu.

Triatlon Ironman merangkumi tiga set ujian ketahanan fizikal yang memenatkan iaitu berenang sejauh 3.86km, mengayuh basikal sejauh 180km dan berlari dalam jarak 42km. Kesemuanya perlu diselesaikan dalam hari yang sama.

Seorang pesaing triatlon elit, Meredith Kessler telah bersedia untuk menyertai Ironman New Zealand pada 4 Mac 2017. Sebelum itu, Meredith pernah menyertai triatlon ini sebanyak 59 kali dan melalui regimen ketat sekitar 25-30 jam seminggu untuk bersiap sedia bagi perlumbaan ini.

Meredith berharap yang dia akan dapat menjuarai Ironman tersebut buat kali keenam secara berturut-turut. Namun, pada hari perlumbaan, secara tiba-tiba dia mengalami kekurangan stamina yang tidak dapat dikenal pasti puncanya. Selama tempoh 9 jam dia berenang, berbasikal dan berlari itu juga, Meredith tidak henti-henti muntah. Walaupun bertanding dalam keadaan teruk begitu, dia berjaya juga menang dengan menduduki tempat ketiga dan akhirnya mengetahui punca sebenar dia keletihan dan muntah-muntah.

Meredith tidak menyedari yang dia sudahpun hamil empat minggu semasa menyertai triatlon ke-60nya itu. Meredith masih meneruskan latihan walaupun selepas mendapat tahu berita baik itu dan hanya mengurangkan jarak lariannya sahaja. Pada bulan 11 November 2017, Meredith selamat melahirkan seorang "Ironbaby" yang comel dan sihat.

Kerri Walsh Jennings dan Misty May-Treanor sering dianggap sebagai pasangan beregu bola tampar pantai wanita yang terulung dalam sejarah. Mereka telah memenangi pingat emas dalam tiga Sukan Olimpik berturut-turut, memenangi 21 perlawanan dan hanya kalah dalam satu set.

Walau bagaimanapun, sebelum memenangi pingat emas dalam Sukan Olimpik di London pada tahun 2012, Kerri dan suaminya sedang mencuba untuk mendapatkan zuriat ketiga. Apabila haidnya tiba lebih lewat dan Misty memberitahu yang Kerri mungkin hamil kerana anginnya kerap tidak baik, Kerri mula sedar yang dia mungkin telah mengandung lebih awal daripada dijangka.

Semasa bertarung di Sukan Olimpik, Kerri sudahpun hamil lima bulan. Walaupun mula 'merasakan sesuatu' ketika bermain, ia tidak mematahkan semangatnya untuk meneruskan perlawanan sehingga berjaya merangkul pingat emas kali ketiga itu.

Kemenangan Serena Williams dalam Kejohanan Tenis Terbuka Australia pada tahun 2017 merupakan detik manis paling menggembirakan bagi Serena. Pertama sekali, ia merupakan kemenangan ketujuhnya dalam Terbuka Australia sekali gus mengembalikan takhta sebagai pemain tenis wanita No. 1 dalam dunia. Kedua, kemenangan itu mencatat rekod dalam sejarah kejohanan terbuka kerana dia telah menggondol Grand Slam buat kali ke-23. Ketiga, Serena sedang hamil ketika dia menang besar dan tiada siapapun yang mengetahuinya termasuklah jurulatihnya sendiri.

Serena hanya mewar-warkan berita tersebut sekitar 12 minggu kemudian di mana dia memuat naik sekeping gambarnya menayang perut sambil menulis "20 minggu." Wakil jurucakap Serena kemudian telah mengesahkan berita itu. Rupa-rupanya, semasa Serena memenangi Terbuka Australia dengan kejayaan set pendek dan mengalahkan kakaknya dalam perlawanan akhir, dia sudahpun hamil 8 minggu. Walaupun Serena mengalami sedikit komplikasi selepas melahirkan anaknya melalui pembedahan, bayi itu dilahirkan sihat dan sempurna. Tidak lama selepas itu, Serena terus kembali ke gelanggang dan bertanding dalam Terbuka Miami pada Mac 2018.

Pada pertengahan bulan Oktober 2017, ahli politik New Zealand, Jacinda Ardern telah menerima dua berita gembira. Berita pertama ialah kemenangan yang berpihak kepada partinya (Parti Buruh) untuk membentuk sebuah kerajaan sekali gus menjadikan Jacinda sebagai Perdana Menteri wanita paling muda dalam sejarah New Zealand. Berita baik kedua pula adalah, selepas beberapa kali mengalami kesukaran untuk hamil, tanpa disangka-sangka Jacinda disahkan mengandung.

Semasa diumumkan menjadi Perdana Menteri, hanya pasangan Jacinda iaitu Clarke Gayford dan doktor mereka sahaja yang mengetahui tentang kehamilannya. Berita itu hanya dimaklumkan kepada orang awam pada bulan Januari 2018 dengan menjelaskan yang perkara itu adalah terlalu peribadi dan istimewa untuknya. Walaupun mabuk hamil yang dialami ketika mula-mula membentuk kerajaan adalah sangat memeritkan, dia masih meneruskan tugas membentuk kerajaan seperti biasa.

Jacinda bukanlah pemimpin wanita pertama yang hamil ketika memegang tampuk pemerintahan. Perdana Menteri Pakistan pada tahun 1990 iaitu Benazir Bhutto juga perlu ke pejabat sehari selepas melahirkan anak melalui pembedahan C-section.


Taktik Pengeluar Menetapkan Jangka Hayat Produk Untuk Jualan - 'Planned Obsolescence'

Dalam salah satu kes saman terkenal melibatkan syarikat pengeluar produk elektronik, kes yang berlaku melibat syarikat gergasi Apple pada tahun 2017 benar- benar menggegarkan dunia.

Ini kerana Apple mengakui secara sengaja mereka memperlahankan kelajuan peranti-peranti iPhone keluaran mereka terdahulu, tanpa pengetahuan pengguna selepas memuatnaik perisian versi terbaru.

Hujah Apple, tindakan itu terpaksa diambil untuk melindungi jangka hayat bateri pada model-model lama iPhone.

Pengguna model iPhone menyedari perubahan ini selepas banyak kes telefon dipadamkan secara automatik, walaupun bateri masih berbaki separuh.

Berdepan tuduhan, Apple menafikan semua tuduhan dan dakwaan tindakan itu dilakukan bagi 'memaksa' pengguna menukar peranti kepada versi baru.

Bagaimanapun, mendedahkan kepada masyarakat berkenaan tindakan sesetengah syarikat yang mengamalkan apa yang ditermakan sebagai 'tahap lupus dijangka' atau 'planned obsolescence' pada produk keluaran mereka.

Tahap lupus dijangka atau 'planned obsolescence' merupakan kaedah pengeluar produk mencipta produk mereka yang mempunyai tempoh jangka hayat tertentu. Tempoh jangka hayatnya berbeza-beza dengan fokus atau tujuan jangka hayat itu, mempunyai bermacam jenis matlamat jangka panjang.

Contoh perancangan 'tahap lupus dijangka' yang baik adalah apabila sebuah mesin basuh direka untuk bertahan lama, dengan hanya kerosakan menyebabkan keperluan penggantian alat ganti atau seluruh mesin diperlukan.

Pengeluar memang sudah merekabentuk produk mesin basuh mereka untuk tidak memerlukan pembaikian pada satu tempoh pertama yang kita gelarkan sebagai waranti atau jaminan, sebelum mesin mula mengalami kerosakan kecil yang tidak mahal kos membaikinya akibat keuzuran komponen.

Hanya selepas satu waktu tempoh tertentu, kebiasaannya tahun ke 5 atau ke 6, barulah mesin basuh itu mengalami kerosakan bersifat major yang memerlukan pembaikian berkos tinggi ataupun perlukan penggantian dengan mesin baru.

Perkara ini dianggap normal kerana setiap pengeluar sudah mengenalpasti jangka hayat setiap komponen dalam produk mereka, untuk memudahkan mereka menguruskan waranti dan juga bekalan alat ganti yang bakal diperlukan pengguna.

Berbeza dengan produk elektrik, produk elektronik seperti telefon pintar misalnya ada kalanya direka bentuk dengan tahap lupusnya sudah dirancang lebih awala. Pada pandangan penulis, ini adalah satu amalan tidak beretika sekiranya dilakukan pengeluar. Satu contoh yang terang-terangan mengambil kesempatan ke atas pengguna adalah bagaimana pengeluar dakwat pencetak menghalang pengguna daripada menghabiskan dakwat yang ada dalam katrij walaupun masih berbaki. Pencetak juga sudah diprogramkan untuk tidak lagi mahu mencetak walaupun dakwat masih ada.

Katrij dakwat juga dibina agar dakwat mustahil untuk diisi semula oleh pengguna bagi memastikan pengguna membeli katrij baru.

Antara contoh lain produk yang dibina tahap lupus jangka di dalamnya adalah telefon yang baterinya tidak boleh dikeluarkan (tanpa melanggar tempoh waranti), perisian komputer dan permainan video yang tidak lagi disokong oleh pengeluarnya.

Pernahkah anda mengalami kerosakan sesuatu barangan, tetapi memilih untuk membeli produk baru hanya disebabkan kos membaikinya terlalu tinggi?

Itu juga berpunca daripada rancangan 'tahap jangka lupus' syarikat pengeluar yang sengaja meletakkan alat ganti pada harga tinggi, untuk memastikan produk mereka terjual dengan lancar setiap kali anda menghadapi kesulitan.

Tidak dinafikan model 'planned obsolescence' ini mampu menawarkan produk yang senantiasa mengalami penambahbaikan, berikutan permintaan yang sentiasa ada.

Harus diingatkan, tidak adil sekiranya kita terus menyalahkan syarikat yang mengamalkan kaedah ini sebagai kurang beretika kerana pengeluar yang baik mesti mempunyai kebolehan meramal jangka hayat sebenar produk mereka.

Ekonomi dunia kini dipacu oleh permintaan yang sentiasa berubah-ubah, menyediakan peluang pekerjaan pada ramai orang serta menggerakkan ekonomi dengan sangat pesat.

Kesan permintaan tinggi disebabkan keperluan pengguna yang sentiasa ada, mampu menurunkan harga barang, membolehkan lebih ramai orang mampu membeli produk keluaran syarikat-syarikat.

Perubahan penerimaan orang ramai terhadap ciri-ciri produk juga mengalami perubahan, memberi justifikasi pada pengeluar untuk terus mengawal trend pengguna.

Sebagai contoh, seseorang yang gemar 'mengejar' teknologi telefon pintar mungkin menganggap kebolehan untuk menggantikan bateri telefon yang sudah kurang cekap, tidak lagi menjadi satu releran - kerana dia tahu tidak lama lagi, dia pasti akan menukar telefon model baru yang lebih baik.

Ini memberikan syarikat pengeluar peluang untuk mengawal tahap jangka lupus produk mereka lebih pantas, menjadikan produk yang baru saja keluar setahun sudah dikira tua.

Walau bagaimanapun, disebabkan pertambahan permintaan serta kekerapan menukar peranti, jumlah barangan yang kita buang semakin meningkat tahun ke tahun. Di Amerika utara sahaja, 350 juta katrij dakwat pencetak dibuang setiap tahun.

Proses pengeluaran, pembelian dan pembuangan ini memerlukan kawasan-kawasan pelupusan yang besar, dengan beberapa negara di Afrika dan negara-negara Asia seperti China menjadi destinasi bahan buang produk yang sudah dibuang.

Negara Perancis sejak awal 2018 sedang dalam usaha mewajibkan penggunaan label jangka hayat produk pada barangan elektronik dan perkakasan rumah - bertujuan untuk menjelaskan pada pembeli tempoh hayat produk tersebut kekal berkeadaan baik.

Setiap produk akan dinilai daripada faktor kualiti binaan, kemudahan membaiki dan juga ketahanan, dengan skor 1-10 diberikan pada setiap produk yang dikeluarkan pengeluar.

Dengan pengenalan langkah ini, Perancis menjadi negara dunia pertama melakukan usaha mengawal sistem 'tempoh lupus dijangka' yang diamalkan pengeluar produk, dalam melindungi negara mereka daripada pembaziran dan menukar model ekonomi mereka ke arah yang lebih baik.


Kisah 8 Suami Mithali Yang Amat Memuliakan Dan Mencintai Isterinya

Sekiranya anda seorang umat Islam, sudah tentulah anda pernah mendengar kisah-kisah bagaimana Nabi Muhammad SAW melayan isteri Baginda dengan penuh kasih sayang, kelembutan dan belas kasihan kerana sifat-sifat itulah akan melambangkan keperibadian seorang Muslim yang sejati. Baginda tidak pernah berkasar, apatah lagi mengherdik mana-mana isteri Baginda dengan panggilan yang tidak enak.

Amat besar sebenarnya tanggungjawab dan peranan seorang lelaki yang telah memilih untuk menjadi suami, pemimpin dan ketua keluarga. Selain daripada mencari nafkah, seorang suami dituntut untuk memberi pendidikan, membimbing, melindungi dan melayani pasangan dengan baik. Jika salah satu keperluan ini diabaikan, institusi rumah tangga akan menjadi goyah dan akhirnya boleh menuju kepada perceraian yang sangat dibenci Allah SWT.

Walaupun terdapat ramai suami yang gagal mencontohi kebaikan dan akhlak Rasulullah SAW, ada juga suami yang sanggup melakukan pelbagai perkara ekstrem semata-mata untuk berbuat baik dengan isteri mereka:

Beberapa dekad yang lalu, John Shepherd-Barron telah terfikir untuk mencipta sebuah mesin yang boleh mengeluarkan wang. Akhirnya, beliau telah berjaya mencipta mesin juruwang automatik (ATM) yang pertama dalam dunia.

Pada mulanya, John yang merupakan seorang bekas tentera memilih PIN dengan 6 digit kerana mengikut nombor pengenalan tenteranya. Walau bagaimanapun, setelah berbincang dengan isterinya, beliau telah menggunakan PIN 4 digit sahaja yang kini menjadi kegunaan standard seluruh dunia. Menurut isterinya, dia hanya mampu mengingati nombor sebanyak empat digit sahaja, tidak lebih daripada itu.

Dan John terus menggunakan idea tersebut untuk diguna pakai pada hampir kesemua mesin ATM yang dicipta.

Apabila jalan berhampiran rumahnya terkambus akibat tanah runtuh di sebuah perkampungan di Kelston, Mike Watts mendapati perjalanan yang kebiasaannya mengambil masa kurang dari 10 minit menjadi panjang sehingga melebihi 1 jam lamanya.

Isteri Mike berasa sangat jengkel dengan keadaan ini dan mengadu kepadanya hampir setiap hari. Dia tidak henti-henti membebel dengan menyuruh Mike membaiki jalan itu secepat mungkin. Mungkin para suami 'biasa' yang lain hanya akan mendengar keluhan, bersabar dan menyuruh isteri bersabar sementara menanti keadaan pulih, namun tidak bagi Mike.

Mike sanggup mengeluarkan wang poket sendiri sebanyak £150,000 dan menghabiskan beberapa minggu untuk membina sebuah jalan baru yang akan memendekkan masa perjalanan mereka. Disebabkan Mike seorang lelaki budiman, dia juga telah membuka jalan yang diberi nama "Kelston Toll Road" untuk kegunaan orang ramai dan mengenakan sedikit caj bagi menampung kos yang telah dikeluarkan.

Kita mungkin sedia maklum tentang kisah Shah Jahan yang membina Taj Mahal sebagai tanda cinta kepada isterinya. Namun kisah lelaki yang membina replika Taj Mahal yang lebih kecil ini mungkin lebih menyentuh perasaan.

Faizul Hasan Quadri merupakan seorang pesara kerajaan di India yang telah lama berkahwin dengan isterinya, Tajammuli. Mereka hidup bahagia sepanjang tempoh tersebut namun tidak dikurniakan cahaya mata. Situasi ketiadaan zuriat itu menyedihkan Tajammuli kerana dia merasakan tidak akan ada sesiapa yang akan mengingatinya selepas dia meninggal dunia.

Faizul yang mendengar rintihan hati isterinya kemudian berjanji akan membina sebuah makam teragung yang akan membuatkan semua orang mengingati Tajammuli.

Akhirnya, Tajammuli meninggal dunia pada tahun 2011. Faizul mula memenuhi janjinya dengan membina sebuah replika mini Taj Mahal di belakang rumahnya. Keseluruhan wang untuk projek ini dikeluarkan sendiri oleh Faizul dan tidak ingin menerima sebarang sumbangan daripada orang lain. Menurut Faizul, dia tidak kisah berapa lama masa yang akan diambil untuk menyiapkan makam itu namun dia akan tetap meneruskannya selagi hayat dikandung badan.

Faizul juga telah membuat ruang yang cukup supaya apabila masanya telah tiba, jasadnya juga dapat disemadikan di sebelah isteri tercinta.

Para suri rumah mungkin mengenali jenama popular Bird's Custard yang sering digunakan di dapur. Pengasasnya, Sir Alfred Bird merupakan seorang ahli kimia dan suami penyayang pada kurun ke-19.

Walaupun jenama itu menempa nama dan berjaya dijual berjuta-juta unit di seluruh dunia, sebenarnya Bird hanya mencipta kastard tersebut untuk isterinya yang mengalami alahan terhadap telur.

Sebelum kemunculan kastard ciptaan Bird, bancuhan kastard hanya boleh dibuat menggunakan telur. Isterinya amat teringin memakan cecair kuning itu namun tidak boleh disebabkan alergi yang dialami.

Maka, dengan kepakarannya sebagai seorang ahli kimia, Bird mula mencari resipi baru yang boleh membuat kastard tanpa telur supaya dapat dinikmati oleh isteri tercinta.

Tanpa disangka-sangka, produk ciptaan Bird menjadi popular dan mungkin itu adalah rezeki yang dikurniakan kepadanya kerana berbuat baik dengan isteri.

Salah satu perkara terbaik yang dirasai oleh para isteri adalah perasaan selamat dan dilindungi oleh suami. Jika ada lipas terbang yang datang, suamilah yang akan menjadi hero dengan membunuh lipas tersebut.

Lain ceritanya dengan David Stolworthy. Isterinya memberitahu yang dia berasa tidak selamat memandu sendirian pada waktu malam. David memahami keadaan itu dan memikirkan cara untuk membuatkan isterinya berasa lebih selamat.

Jadi, dia membuat keputusan untuk membina sebuah model penyanyi Cliff Richard bersaiz sebenar menggunakan kusyen dan kayu.

Isterinya amat meminati penyanyi tersebut dan sudah pasti berasa sangat teruja dengan idea David. Selepas itu, isterinya berasa lebih selamat apabila perlu keluar memandu pada waktu malam kerana ada 'lelaki' yang menemaninya.

Tempat beribadat seperti gereja, masjid dan tokong adalah satu tempat yang boleh menjadi agak sesak sambil dikunjungi orang yang mahu berdoa atau pelawat yang ingin melihat sendiri keindahan seni bina di situ.

Namun, pada tahun 2007, isteri Jon Richards mengadu yang gereja di kejiranan mereka sangat sesak dan dia tidak boleh bersendirian untuk bermuhasabah diri.

Jon yang tidak mempunyai pilihan lain mengambil keputusan untuk membina sebuah gereja untuk kegunaan sendiri. Pasangan itu mula mengumpulkan bahan yang diperlukan dari seluruh United Kingdom dan membina sebuah gereja kecil yang boleh memuatkan 12 orang di laman belakang rumah mereka.

Penduduk tempatan mula mendapat tahu tentang kewujudan gereja mini ini dan mula menawarkan wang kepada pasangan itu untuk mengadakan majlis perkahwinan di gereja tersebut. Walau bagaimanapun, mereka terpaksa menolak idea tersebut kerana gereja itu tidak dibina atas tanah suci dan mungkin juga kerana isterinya tidak mahu bersesak-sesak lagi.

Penulis tersohor Stephen King mula dikenali dengan kemunculan novel pertamanya, Carrie. Namun, tidak ramai yang mengetahui kisah permulaan di sebalik penulis yang menjadi 'best-selling author' ini.

Selepas menulis tiga muka surat pertama novel tersebut, Stephen berasa kecewa dengan diri sendiri kerana tidak dapat mengekspresikan penulisannya dari perspektif seorang wanita. Dia telah membuang helaian kertas tersebut ke dalam tong sampah namun isterinya, Tabitha mengutip semula kertas-kertas itu, menghilangkan kesan ronyokan dan meminta Stephen meneruskan ceritanya.

Setiap kali Stephen mengalami kesulitan memahami minda seorang wanita, isterinyalah yang membantu Stephen mencari arah dan mengajarnya bagaimana cara seorang perempuan berfikir.

Semasa menulis, Stephen juga pernah menerima tawaran kerja dengan bayaran lumayan namun isterinya menasihati agar menolak tawaran itu kerana Tabitha tahu ia akan menyekat Stephen daripada membuat sesuatu yang dia sukai.

Setelah berjaya menghabiskan novel berjudul "Carrie" tersebut, Stephen mula menghantarnya ke syarikat-syarikat penerbitan. Stephen mula menerima surat demi surat yang menolak permohonan Stephen. Walau bagaimanapun, Tabitha masih percaya dengan kebolehan suaminya dan tidak henti-henti memberikan dorongan buat Stephen agar tidak berputus asa.

Akhirnya Stephen menemui kejayaan apabila Carrie diterbitkan dan sebanyak lebih 1 juta naskhah terjual dalam tahun pertama. Sudah pasti Stephen amat berterima kasih kepada isteri kesayangan atas semangat dan kepercayaan yang diberikan. Disebabkan itu, dalam setiap naskhah Carrie, Stephen telah membuat satu dedikasi khusus buat isterinya dengan menulis "This is for Tabby."


Ini Realiti Sebenar Mengapa Kos Pembedahan Hospital Sangat Tinggi

Kita semua tahu prosedur pembedahan yang dilakukan di hospital memerlukan kos yang sangat tinggi. Walaupun begitu, kita masih bernasib baik mempunyai sistem perubatan nasional yang sangat mementingkan kebajikan golongan kurang berkemampuan, berbanding negara-negara lain.

Ura-ura untuk negara kita menukar sistem tanggungan perubatan ini kepada sistem di mana setiap rakyat diwajibkan mencarum dalam perubatan negara kita, semakin kuat disebutkan selepas pertukaran kerajaan berlaku.

Seandainya pengenalan sistem seolah insurans ini benar-benar dilaksanakan, ini akan menambah satu lagi beban kewangan pada keluarga-keluarga yang kurang berkemampuan. Keluhan berkenaan kos perubatan khasnya pembedahan yang terlalu tinggi, memang biasa kedengaran tetapi mengapa kos pembedahan mampu mencapai harga tak masuk akal?

Majoriti pembedahan major kebiasaannya memerlukan sekurang-sekurangnya dua orang pakar, dengan seorang bertindak untuk menjalankan operasi dan seorang lagi bertindak sebagai pakar pelalian. Ada kalanya, dalam kes yang rumit - penglibatan beberapa orang pakar yang akan melakukan operasi diperlukan. Dalam sistem perubatan peringkat swasta, kebiasaannya doktor yang terlibat akan mengenakan caj mengikut kadar yang telah mereka persetujui dengan pihak pengelola hospital.

Selain daripada minima dua orang doktor yang terlibat, perlu ada sekurang-kurangnya dua orang lagi pekerja yang bertugas di dalam dewan bedah pada setiap masa. Seorang pekerja yang dilabelkan sebagai 'circulating nurse' bertugas untuk merekodkan semua yang berlaku semasa pembedahan. Seorang lagi yang digelarkan sebagai 'surgical technologist' atau ST bertanggungjawab untuk memastikan semua peralatan yang digunakan semasa pembedahan bebas dari kuman.

Dewan pembedahan atau 'operating theatre' yang akan digunakan akan disediakan supaya bebas daripada kuman. Setiap tatacara pembersihan yang dilakukan akan dikenakan bayaran-bayaran tertentu bergantung kepada kerumitan kes. Di Amerika Syarikat misalnya, bayaran untuk dewan pembedahan dikira menggunakan sistem durasi, dengan kadar caj dewan pembedahan dikira berdasarkan tempoh penggunaan setiap 15 minit.

Di kebanyakan hospital selepas setiap pembedahan, semua pesakit akan diletakkan di Post Anesthesia Care Unit atau PACU terlebih dahulu. Di sini pesakit akan dipantau sehinggalah kesan pelali yang telah digunakan semasa pembedahan hilang sepenuhnya, dalam mengawasi adakah berlaku sebarang komplikasi dan kesan sampingan selepas pembedahan selesai.

Seandainya pesakit perlu diawasi selepas pembedahan di wad, kos penggunaan bilik atau wad akan dikenakan, termasuklah kos untuk penjagaan yang disediakan. Semasa peringkat ini, semua prosedur kecil yang dilakukan seperti memasukkan saluran IV, ubat-ubatan, ujian dan pelbagai lagi akan menambah kepada jumlah kos yang perlu ditanggung.

Bagi pesakit yang kurang bernasib baik dan perlu ditempatkan dalam unit rawatan rapi, seperti kes-kes pembedahan jantung terbuka dan pemindahan organ misalnya, kos akan meningkat dengan lebih cepat disebabkan kos ICU jauh lebih tinggi berbanding pesakit yang hanya duduk di wad biasa untuk pemulihan. Seandainya semasa mereka berada di situ dan memerlukan ujian darah, imbasan x-ray dan ubat-ubatan, semua itu akan dimasukkan ke dalam kos yang perlu dibayar.

Setiap kali doktor menemui pesakit khasnya dalam sistem perubatan hospital swasta, doktor berhak untuk mengenakan bayaran ketika melawat pesakit yang belum atau sudah menjalani pembedahan. Setiap sesi konsultasi akan dicaj mengikut kelayakan doktor tersebut, dengan kadar caj berbeza-beza dikenakan pada pesakit.

Ketika semua ini dijumlahkan, baru lah kos sebenar sesuatu pembedahan itu dapat dilihat. Bagi mereka yang gemar ke hospital awam kerana kos yang rendah, mungkin kita tidak menyedari kos sebenar setiap prosedur rawatan.

Namun bagi mereka yang biasa ke hospital swasta, pasti anda sudah biasa melihat bagaimana semua item yang digunakan seperti picagari pun direkodkan satu per satu harganya, sehingga mampu membuatkan pesakit yang sepatutnya semakin sihat - pitam semasa melihat jumlah yang perlu dikeluarkan.


9 Serangga yang Memiliki Superpower Hebat

Ramai orang yang takutkan serangga, mungkin kerana rupa mereka yang menakutkan dan menggelikan. Namun, di sebalik penampilan itu serangga sebenarnya mempunyai keupayaan yang tiada pada haiwan lain dan kadang-kala membuatkan kita bingung.

Walaupun makhluk ini memiliki tubuh badan yang kecil serta otak yang ringkas, serangga seringkali dijadikan contoh oleh manusia dalam menyelesaikan beberapa permasalahan. Berikut adalah beberapa jenis serangga yang mempunyai 'superpower' yang hebat.

Lipas mungkin merupakan makhluk yang paling dibenci di dunia. Serangga ini juga sebenarnya sangat hebat kerana kehadiran seekor lipas sahaja sudah cukup untuk membuatkan seorang lelaki dewasa menjerit dan melompat seperti sorang budak perempuan.

Namun begitu, ramai yang tidak tahu bahawa lipas mempunyai beberapa sumbangan penting dalam dunia perubatan. Beberapa kajian pada hari ini telah menggunakan lipas yang mempunyai potensi untuk mengubati penyakit berbahaya. Ahli saintis menjumpai bahawa dalam otak lipas mengandungi 9 molekul antibakteria yang melindungi serangga ini dari pelbagai bakteria yang merbahaya.

Antibakteria yang terkandung dalam otak lipas itu adalah lebih bagus berbanding sesetengah perubatan moden. Kajian makmal menunjukkan molekul itu dapat merawat MRSA (jangkitan bakteria yang lebih bahaya berbanding AIDS) dan E. coli dengan mudah sahaja.

Selain kebolehan untuk menyembuhkan diri ini, lipas juga mempunyai kebolehan untuk bertahan letupan nuklear. Ketika Hiroshima dan Nagasaki musnah dibom, satu-satunya mangsa yang terselamat adalah lipas. Namun, kebolehan ini juga mempunyai had kerana lipas akan mati apabila terdedah kepada 100,000 unit radon.

Lebah merupakan salah satu serangga paling bijak dalam dunia haiwan. Mereka bukan sahaja mempunyai sistem perhubungan yang maju, malah mereka juga mempunyai kebolehan mengemudi yang luar biasa walaupun mempunyai penglihatan yang terhad.

Ramai orang sudah mengetahui serangga ini boleh berkomunikasi di antara satu sama lain. Mereka akan membuat gerakan seakan-akan "menari" untuk berkongsi maklumat seperti kedudukan makanan atau tempat sesuai untuk membina sarang.

Namun begitu, ramai yang tidak mengetahui bahawa "tarian" lebih ini adalah sangat jauh lebih maju. Lebah madu sebagai contoh, serangga ini tahu bahawa keadaan bumi ini bulat. Mereka menggunakan fakta ini untuk belajar mengenai lokasi sesetengah sumber makanan.

Bahkan, mereka juga tahu mengira sudut dengan tepat dengan hanya tarian. Contohnya, jika lebah itu menari dari sudut jam 12 ke arah 6, ini bermakna sumber makanan atau rumah terletak di arah bertentangan dengan matahari. Jika sebaliknya iaitu arah 6 kepada pukul 12, itu bermakna lokasi dimaksudkan adalah mengikut arah matahari. Jika dari arah 7 hingga 1 pula bermakna ia ke kanan sedikit ke arah matahari.

Selain daripada tarian, lebah juga boleh mengemudi ketika terbang dengan mengingati visual keadaan muka bumi, mengambil kira kedudukan matahari ataupun menggunakan medan magnet bumi.

Belalang Juta adalah salah satu juruterbang paling hebat dalam dunia serangga. Makhluk bersayap yang dianggap oleh ramai orang sebagai perosak ini boleh terbang dengan jarak jauh tanpa menggunakan tenaga yang banyak.

Setelah bertahun-tahun kajian dijalankan, saintis mendapati haiwan ini dapat mengekalkan kadar penerbangan yang stabil walaupun tidak mempunyai lompatan yang tinggi seperti sesetengah belalang lain. Kadar penerbangan serangga ini juga kekal sama walaupun ketika kadar angin dan suhu tidak seperti yang dijangkakan.

Apa yang mengejutkan ialah belalang juta ini boleh memutarkan sayap mereka semasa terbang. Oleh itu mereka boleh kadar kelajuan dan ketinggian sekiranya terlebih dan inilah yang membuatkan mereka terbang dengan begitu stabil dan konsisten. Serangga ini boleh terbang sehingga 80km sehari tanpa memerlukan sebarang rehat.

Kebolehan kelip-kelip untuk menghasilkan cahaya sememangnya sesuatu yang menakjubkan dalam dunia haiwan. Serangga ini mempunyai kebolehan untuk menggunakan kesemua tenaganya tanpa perlu membazirkan tenaga itu seperti sebuah mentol.

Sebuah mentol lampu yang biasa digunakan di rumah hanya menggunakan 10% tenaga untuk menghasilkan cahaya manakala 90% yang lain akan menjadi tenaga haba yang terbuang. Badan kelip-kelip berupaya menggunakan 100% tenaga untuk menghasilkan cahaya. Oleh disebabkan itu ia tidak mengeluarkan haba seperti mentol, jika tidak tubuhnya itu pasti akan terbakar.

Kelip-kelip juga berinteraksi di antara satu sama lain seperti lebah. Mereka menggunakan cahaya yang dihasilkan untuk memberi isyarat terutamanya semasa proses mengawan. Kelip-kelip jantan akan memancarkan kelipan cahaya (setiap spesis mempunyai kelipan berbeza) untuk memberitahu kelip-kelip betina sekiranya mereka tidak mempunyai pasangan manakala betina pula akan memberi jawapan sekiranya berminat untuk mengawan dengan cara berkelip juga.

Kutu bukan sahaja bahaya kepada haiwan peliharaan malah kepada keluarga anda juga. Namun begitu, terdapat satu kelebihan pada kutu yang patut kita kagumi. Serangga kecil ini mampu untuk melompat 150 kali ganda ketinggian tubuh badannya. Jika dibandingkan dengan saiz tubuh manusia, kutu kelihatan seperti makhluk yang sangat menakjubkan.

Sebagai contoh, jika anda mempunyai ketinggian 5 kaki 9 inci, anda boleh melompat setinggi 862.5 kaki di udara dan ini merupakan lawanan graviti yang begitu ekstrem. Jika ia mustahil maka dunia ini akan mempunyai kurang kenderaan, pencemaran, perbelanjaan dan sebagainya.

Sebagai manusia kita mempunyai kebolehan yang dinamakan tumpuan terpilih. Sebagai contoh, ketika ini anda menggunakan kebolehan ini untuk memberi tumpuan kepada membaca dan tidak mengendahkan gangguan lain. Selama bertahun-tahun lamanya, saintis beranggapan hanya spesis primat sahaja yang mempunyai kebolehan ini.

Namun, kajian terkini mendapati sejenis serangga bersayap ini juga mempunyai kebolehan ini. Pepatung mempunyai otak yang sangat kecil, namun begitu ia bergantung kepada kebolehan tumpuan terpilih ketika berburu. Sekiranya pepatung terlihat sekawan serangga kecil sedang terbang, ia akan mengunci sasarannya kepada seekor mangsa sahaja.

Melalui tumpuan terpilih ini ia akan mengasingkan potensi lain setelah mengunci sasarannya. Pepatung adalah sejenis serangga yang diketahui sangat berjaya sebagai pemburu dan peratusan kejayaan ketika berburu juga adalah sangat tinggi iaitu 97 peratus.

Semut mempunyai kebolehan hebat dalam mencari jalan pulang ke sarangnya, tidak kiralah sejauh manapun mereka berjalan untuk mencari makanan. Saintis sudah mengenal pasti bahawa serangga ini bergantung kepada petunjuk visual untuk mencari jalan pulang tetapi bagaimana pula dengan kawasan seperti padang pasir yang tiada sebarang tanda tempat.

Dr. Markus Knaden, Dr. Kathrin Steck dan Profesor Bill Hanson di Institut Ekologi Kimia Max Planck di Jeman cuba menjawab persoalan ini dengan satu kajian mudah. Mereka menggunakan semut padang pasir Tunisia sebagai kajian. Mereka meletakkan empat jenis bau pada pintu masuk sarang semut dan membiarkan semut itu membiasakan diri terlebih dahulu.

Kemudian mereka meletakkan semut itu di tempat berlainan yang tidak mempunyai sarang tetapi empseat bau yang sama ditandakan seperti tempat pertama tadi. Apa yang mengejutkan ialah semua semut itu menuju ke arah bau yang sama terdapat pada sarang mereka dalam ujikaji yang sebelum itu.

Ini menandakan semut bukan sahaja boleh menjadikan persekitaran sebagai petunjuk untuk mencari jalan pulang tetapi juga menggunakan deria bau. Ini bermakna bagi sesetengah kawasan yang tidak mempunyai tanda tempat, mereka menggunakan "peta bau" untuk kembali ke sarang mereka.

Lebah ini mendapat nama mereka kerana kebolehan mereka untuk menjadikan mangsa atau musuh mereka kepada "zombi". Walaupun kedengaran mengarut tetapi saintis berjaya membuktikan kebolehan lebah voodoo ini untuk menjadikan musuhnya seakan zombi dan mengawal mangsa mereka selepas itu.

Lebah ini meletakkan telur mereka di dalam badan ulat bulu muda dan apabila bertukar menjadi larva, ia akan memakan cecair dalam tubuh hos mereka. Apabila larva ini mencapai tumbesaran sempurna, mereka akan memakan pula kulit ulat bulu ini supaya dapat keluar.

Setelah itu ia akan membentuk menjadi satu kepompong dan melekat pada dahan atau daun. Apa yang menarik perhatian pengkaji ialah hos tadi iaitu ulat bulu itu tidak mati malah tidak juga meneruskan kehidupannya seperti biasa tetapi akan menjadi pengawal kepada kepompong lebah voodoo ini.

Ulat bulu yang menjadi zombi ini akan menghalau ulat bulu yang normal dan serangga lain dari mendekati kepompong ini dengan cara menjatuhkan musuh dari dahan. Sehingga kini saintis masih tidak mengetahui bagaimana cara ia mengawal ulat bulu yang dijadikan hos namun kebolehan ini adalah penting sebagai satu ikhtiar untuk terus hidup bagi lebah ini.

Apabila dikira dari segi pertahanan, tiada apa yang boleh menandingi kumbang penembak atau dikenali lebih dengan Bombardier Beetle ini. Makhluk ini mempunyai kebolehan untuk menembak campuran bahan kimia yang cukup panas untuk mencederakan musuhnya. Cecair yang ditembak itu boleh mencapai kepanasan sehingga 100 darjah selsius.

Namun apa yang lebih menakjubkan adalah reka bentuk badan kumbang ini. Serangga ini mempunyai dua bahagian berbeza pada bahagian punggungnya yang mengandungi hidrogen peroksida dan hidrokuinon. Jika kedua bahan ini bercampur ia boleh mengakibatkan badan kumbang ini meletup.

Apabila berasa terancam, serangga ini akan mengeluarkan kedua-dua bahan ini dari lubang di bahagian hujung punggung dengan memerahkan ototnya. Apabila jumlah yang cukup dikeluarkan dan terkena pada bahagian lain yang mengandungi kandungan toksik berbeza, ia akan menjadi senjata yang panas dan berbahaya bagi Bombarier Beetle ini.


Jalan Ini Muncul Selama 1 Jam, Dua Kali Dalam Sehari - Passage du Gois

Kebiasaannya, untuk menghubungkan penduduk yang tinggal di pulau dan dataran besar yang berhampiran, jambatan bagi kenderaan dibina bagi memudahkan penduduk keluar dan masuk. Walaupun pembinaan jambatan memerlukan kos yang lebih tinggi, ianya lebih efektif sebagai jalan utama perhubungan berbanding menggunakan feri atau bot yang mengambil masa lebih lama.

Menariknya di Perancis, terdapat satu jalan dimana ianya hanya boleh digunakan pada ketika air surut. Jalan yang diberi nama Passage du Gois ini merupakan sebuah jalan yang menghubungkan Pulau Noirmoutier dan dataran besar berhampiran.

Jalan Passage du Gois ini ditemui pada tahun 1701. Ianya adalah laluan sempit yang terhasil akibat deposit lumpur yang perlahan-lahan membentuk tebing. Jalan ini hanya boleh dilalui dua kali sehari semasa air surut.

Terdapat papan tanda khas di permulaan jalan ini untuk memberitahu pengguna sama ada laluan ini selamat digunakan atau tidak. Walau bagaimanapun, pengguna perlu maklum bahawa sebarang kemalangan ketika menggunakan laluan ini adalah atas tanggungan sendiri.

Kerana bentuk muka bumi kawasan ini, maka jalan ini sentiasa licin. Terdapat juga papan tanda yang mengarahkan pemandu untuk memandu perlahan di jalan ini dan tidak berhenti secara tiba-tiba di atas jalan raya. Malah, pemandu juga dilarang keras meletak kenderaan di bahu jalan raya kerana jalan ini begitu sempit dan hanya muat untuk laluan kenderaan.

Menariknya, jalan ini hanya boleh dilalui oleh kenderaan dalam masa 1 jam ketika air surut. Walau bagaimanapun, pemandu tidak perlu memandu terlalu laju memandangkan jarak jalan ini ke seberang hanyalah 4.15 km.

Keunikan jalan ini sini sentiasa menarik pelancong daripada luar untuk datang ke sini dan merasai pengalaman memandu di kawasan yang merbahaya ini. Menurut rekod, setiap tahun pasti ada kenderaan yang ditenggelami air kerana pemandu tidak sempat untuk menghabiskan perjalanan ke seberang.

Menyedari akan keunikan jalan ini yang menarik ramai pelancong, kerajaan telah membina beberapa perhentian di sepanjang jalan ini. Sebagai langkah keselamatan juga, di kawasan-kawasan perhentian ini telah disediakan platform tinggi untuk pengguna naik menyelamatkan diri sekiranya mereka tidak sempat untuk menghabiskan perjalanan ke seberang.

Keunikan jalan ini tidak menghalang aktiviti sukan diadakan menggunakan jalan ini. Setiap tahun, pertandingan Foulées du Gois diadakan di atas jalan ini. Ianya adalah pertandingan lumba lari antarabangsa di atas jalan ini dengan jarak keseluruhan 8.3 kilometer, iaitu 4.15 kilometer satu hala.

Pertandingan ini dimulakan sejak tahun 1987 dan diadakan setiap tahun pada musim panas. Kebiasaannya bulan Jun menjadi pilihan kerana tempoh waktu siang yang lebih panjang dan suhu air yang lebih sesuai. Acara larian ini biasanya diadakan pada waktu petang ketika air surut.

Pada tahun 1999, jalan ini juga pernah digunakan dalam pertandingan lumba basikal Tour de France ketika Peringkat ke 2. Malangnya, permukaan jalan yang licin telah menyebabkan ramai pelumba tergelincir dan mengalami kemalangan termasuklah pelumba-pelumba ternama.

Jalan ini sekali lagi digunakan dalam perlumbaan Tour de France pada tahun 2011 sebagai tempat permulaan bagi peringkat pertama. Sekiranya anda melancong ke Perancis, jangan lupa datang memandu di jalan yang bukan sahaja unik tetapi mencabar ini.


Mengenang 6 Blogger Terkemuka Tanahair Yang Sudah Meninggal Dunia

Ketika mana segalanya berada di hujung jari, pelbagai maklumat boleh diperoleh dalam sekelip mata. Teknologi internet membolehkan sesiapa sahaja membuat perkongsian mengenai apa-apa dan di mana-mana sahaja.

Dunia "blogging" sudah bermula lama dahulu dan ramai yang menjadi blogger untuk berkongsi sama ada mengenai peribadi atau maklumat yang memberikan manfaat kepada orang ramai.

Semakin hari, semakin ramai blogger yang wujud dan kali ini iluminasi.com ingin kongsikan 6 blogger terkemuka tanah air yang sudah meninggal dunia.

Ahp Pie adalah seorang blogger dengan laman sesawang Aku HIV Positif. Berdasarkan daripada nama blog beliau, mungkin anda dapat menjangkakan bahawa beliau merupakan seorang penghidap HIV.

Ya, dan ia juga adalah penyebab kepada kematian Ahp Pie.

Walaupun begitu, Ahp Pie tidak segan dan malu untuk berkongsi mengenai pengalaman beliau, cuma tidak mahu berkongsi bagaimana beliau dijangkiti HIV, walaupun ia disebabkan oleh kecuaian orang lain untuk menjaga nama baik semua pihak.

Malah, beliau redha dan menganggap perkara ini sebagai satu anugerah dari Allah.

Blog beliau berkongsikan maklumat dan pengetahuan mengenai HIV kepada orang ramai, serta menerangkan dengan lebih lanjut mengenai penyakit ini demi memberikan kefahaman kepada masyarakat.

Ia juga menjawab soalan-soalan lazim mengenai HIV yang menjadi kemusykilan dalam kalangan masyarakat. Antara contoh-contoh entri adalah:

Blogger Ahp Pie telah kembali ke rahmatullah pada 28 Mei 2015.

Shea Rasol atau nama sebenarnya Farah Syahirah Rasol adalah seorang blogger fesyen terkenal yang juga pengacara rancangan SIS. Melalui laman blognya myamethyst-shea.com Blog Shea memaparkan fesyen muslimah yang mana menggayakan pakaian yang cantik dan menarik serta menutup aurat.

Malah, ramai yang menjadikan beliau sebagai ikon fesyen muslimat satu ketika dahulu. Shea mula berkongsi mengenai penyakitnya dalam entri di blognya pada 3 Januari 2017 bertajuk "My Ultimate New Year's Resolution".

Dalam entri tersebut beliau sempat memberitahu tidak sihat dan menjalani prosedur cystoscopy. Dalam artikel tersebut Shea berkata, "Saya memberitahu ahli keluarga saya dan mendakwa bahawa saya tahu hidup saya telah ditentukan tidak panjang,".

Shea juga menasihati orang ramai dengan berkata, "Jika anda masih mempunyai ibu bapa, luangkanlah masa bersama-sama merka. Fikir tentang masa yang anda ada (atau mereka ada) untuk menggembirakan mereka,".

Shea Rasol menghadap ilahi pada petang Jumaat, 9 Jun 2017 akibat barah urachal.

Hakim Kamal atau nama penuhnya Abdul Hakim Bin Mohd Kamal adalah pemilik dan penulis blog telordibasuh.blogspot.com.

Beliau adalah blogger yang sangat aktif sehingga tahun 2011, sebelum meninggal dunia ketika baru berusia awal 20-an.

Lebih dikenali sebagai telordibasuh, Hakim mengalami jangkitan kuman pada paru-paru yang membuatkan organ terbabit menjadi keras. Jangkitan tersebut membuatkan beliau tidak mampu untuk bernafas sendiri. Selepas pemergian Hakim, blog telordibasuh dikendalikan oleh abangnya.

Shaifudin Mahmud atau lebih popular dengan nama Din Turtle adalah pemilik blog dinturtleoriginal.blogspot.com, berasal dari Kuala Terengganu.

Din Turtle terkenal dengan komen-komen politik menerusi laman blog beliau. Beliau yang merupakan bekas blogger pro-UMNO memilih nama tersebut kerana pernah bekerja di Terengganu sebagai seorang penyelam.

Sebelum memulakan blog beliau yang berjaya menarik lebih daripada 3.5 juta pelawat itu, Shaifudin menjalankan perniagaan menjual cenderahati.

Sebelum menemui ajal, beliau sempat memuatnaik entri berkenaan Bersih 5:

“Tahniah kepada mereka yang bersemangat waja (walaupun luaran mereka ini orang biasa saja, muka tak ganas, tak pandai silat atau kungfu) yang tetap hadir walaupun berdepan dengan pelbagai kemungkinan tindakan dari baju merah mahupun pihak berkuasa,".

Beliau menghembuskan nafas pada 20 November 2015 di usia 50 tahun.

Yasmin Johan Eusoffe atau nama samarannya Yasmin J Hunwick, merupakan blogger muda dengan laman blog misschronicz.blogspot.com.

Gadis yang mempunyai rupa paras ayu ini dilahirkan pada tahun 1995 dan merupakan seorang yang sangat gemar menulis. Walaupun masih muda, beliau merupakan seorang blogger yang agak terkenal di Malaysia pada satu ketika dahulu.

Malah, ia tragedi malang yang menimpanya pernah menjadi trending di Twitter. Beliau ditakdirkan menghadap ilahi pada usia 17 tahun.

Beliau yang menunggang motosikal bersama dua lagi rakannya terlibat dalam satu kemalangan apabila dilanggar oleh sebuah van pelancong di persimpangan lampu isyarat di Langkawi.

Akibat kecederaan padah di kepala dan badan, ketiga-tiga remaja tersebut meninggal dunia di tempat kejadian.

Lebih menyayat hati, Yasmin pernah memuatnaik satu gambar sebuah buku yang bertajuk "Beginikah Rasanya 7 Malam Pertama Di Alam Kubur" dengan kapsyen "Buku ini agak menarik".

Muatnaik di laman Instagram itu adalah yang kali terakhir dilakukan Yasmin sebelum pergi selama-lamanya.

Khalil Afandi adalah seorang blogger menerusi laman blog jayanegara1234.blogspot.com yang didakwa seorang pengikut ajaran sesat serta menggelarkan dirinya sebagai Imam Mahdi. Ada juga yang mengatakan tuduhan ini tidak benar hanya sekadar "make up story" untuk sensasikan headline akhbar.

Melalui blog Khalil, anda dapat lihat dengan jelas bahawa dia merupakan seorang yang sangat 'aggresive' dan 'explosive'. Bak kata generasi milenia, beliau adalah seorang 'kepala masam'.

Dia mempercayai bahawa bekas Perdana Menteri Tun Dr. Mahathir Mohamad sebagai seorang yang tidak berkelayakan untuk menentukan apa yang betul/salah dan mengkritik bekas Ketua PAS Allahyarham Datuk Nik Aziz kerana menyamakan politik dengan agama.

Khalil juga memendam kebencian mendalam terhadap kesultanan Melayu yang digambarkan sebagai "tidak bermoral" serta mendakwa pendakwah dan ulama di Malaysia adalah "lembut" dan tidak berhak mengajar orang lain kerana mereka belum mengalami kesusahan dan kesukaran dalam hidup.

Pada Julai 2012, Khalil dan seorang rakan, Muhdalina Ahmad telah menceroboh kawasan Kompleks B, Jabatan Perdana Menteri (JPM) di Presint 1, Putrajaya.

Insiden yang menggemparkan itu bermula pada jam 2.30 petang dan berlangsung selama 20 minit. Menurut saksi, Khalil membuka jaket yang dipakainya dan dalam keadaan tidak berbaju, dia menjerit mahu menggulingkan kerajaan serta bertakbir beberapa kali.

Bertindak agresif dan bersenjata senjata tajam seperti pedang samurai dan keris, serta tidak mengendahkan arahan menyerah diri, pihak berkuasa terpaksa melepaskan beberapa das tembakan.

2 daripadanya mengenai tangan dan bahagian bawah perut Khalil dan disahkan mati di Hospital Putrajaya. Sejak perpindahan pusat pentadbiran negara ke Putrajaya, insiden ini merupakan yang pertama kali di mana penceroboh mati ditembak.


Dubuk dan Manusia Boleh Hidup Secara Harmoni di Bandar ini

Dubuk-dubuk sering kelihatan berkeliaran di sebuah bandar bertembok di timur Ethiopia dipanggil Harar. Setiap malam, kumpulan dubuk ini akan keluar mencari cebisan daging dan sisa organik untuk dibawa pulang ke tempat tinggal mereka di gua-gua berhampiran.

Harar yang terletak di kawasan Pergunungan Chercher telah dianugerahkan Hadiah Bandar Keamanan UNESCO pada tahun 2003 kerana hubungan yang sangat harmoni dan bertoleransi antara penduduk tempatan yang menganut agama Islam, Ethiopia Ortodoks dan Katolik. Sebagaimana mereka hidup bermuafakat sesama manusia, begitu jugalah hubungan mereka dengan dubuk-dubuk ini.

Dubuk, atau hyena, merupakan haiwan pemangsa darat kedua terbesar di Afrika selepas singa. Kebiasaannya, haiwan ini sering ditakuti kerana mampu menyerang manusia dan membaham kanak-kanak.

Walaupun begitu, penduduk Harar tidak pernah gentar dengan kehadiran kumpulan dubuk ini di kampung mereka. Selama hampir 500 tahun lamanya, masyarakat di sini telah mengamalkan tradisi memberi makan kepada dubuk-dubuk yang datang.

Dilaporkan kisah hubungan baik antara manusia dan dubuk ini bermula ketika zaman kebuluran di sana. Kumpulan dubuk dari savana di sekeliling Harar bertindak menjadi agresif terhadap ternakan dan penduduk tempatan akibat kelaparan.

Akhirnya, pemimpin-pemimpin bandar bermesyuarat dan mengambil keputusan untuk meninggalkan makanan berupa bubur di luar rumah untuk dubuk yang datang, dengan harapan mereka akan kenyang, tidak mengganggu penduduk dan meneruskan kehidupan seperti biasa. Memandangkan dubuk merupakan pebangkai oportunistik, perlahan-lahan aspek yang menguntungkan kedua-dua belah pihak itu menjadi semakin jelas dan difahami.

Lama-kelamaan, tradisi itu hampir lenyap. Namun, bermula tahun 1960-an, seorang lelaki yang dikenali sebagai "hyena man" pertama mula memberi makan kepada dubuk untuk menghalau mereka daripada mengganggu ternakan. Selama 30 tahun berikutnya, Yusuf Mume Saleh mencipta hubungan unik dengan kumpulan haiwan pemangsa itu atas dasar hormat-menghormati. Kini, Yusuf dan anaknya, Abbas membuat pertunjukan dengan memberi makan dubuk pada waktu malam untuk pelawat yang datang ke kawasan itu.

Perlu diingatkan bahawa walaupun kumpulan dubuk yang datang itu sudah biasa dengan manusia, namun ia masih spesies haiwan liar yang hidup dalam persekitaran habitat asal. Setiap kali waktu makan, sekitar 10-30 ekor dubuk akan datang mengelilingi mereka menanti hidangan daging. Mereka melayan dubuk-dubuk ini seolah-olah mereka adalah haiwan yang sangat jinak. Dibiarkan sahaja seluruh tubuh mereka dijilat, digigit manja dan dipanjat. Selain itu, Abbas juga lebih senang memberi makan kepada dubuk ini menggunakan tangan dan mulutnya sendiri.

Menurut Abbas, dubuk-dubuk ini tidak pernah lagi menyerang penduduk Harar sejak ayahnya mula memberi mereka makan. Spesies haiwan yang sering disalah erti ini hanya akan bersikap agresif apabila mana-mana manusia cuba mengganggu anak dubuk yang masih kecil. Tambah Abbas lagi, dia mempunyai seekor anak dubuk di dalam rumah yang tidur bersamanya namun dia tidak takut langsung digigit ketika tidur.

Yusuf dan Abbas menamakan setiap dubuk mengikut karakter dan sifat individu mereka. Misalnya "Dabbassoo" (berbulu lebat), "Tuqan Dilii" (pemalas) dan "Qallaa" (kurus).

Bandar Harar yang mempunyai penduduk seramai lebih kurang 240,000 orang merupakan sebuah pusat kebudayaan Islam yang diasaskan sejak kurun ke-7 lagi. Pada kurun ke-16, Emir Nur Ibn Mujahid telah membina dinding tembok setinggi empat meter untuk melindungi bandar ini daripada anasir luar.

Selain mempunyai hubungan akrab dengan kumpulan dubuk ini, penduduk Harar juga percaya bahawa haiwan ini mampu menghalau jin dan syaitan. Jika ada dubuk yang mati dilanggar, mereka akan cepat-cepat menguliti bahagian kepala dan kening bangkai tersebut untuk dibuat tangkal sebagai penghalau jin. Ada juga bomoh dari luar yang menyarankan supaya pesakit yang terkena gangguan datang ke Harar untuk memberi makan dubuk supaya jin akan keluar dari badan.

Dubuk juga dipercayai dapat meramal nasib dan masa depan bandar tersebut. "Waraba nasib" yang bermaksud "nasib dubuk" disambut pada hari yang sama dengan Hari Asyura, iaitu pada 10 Muharram setiap tahun. Penduduk akan berkumpul beramai-ramai di Gunung Hakim untuk menyediakan bubur yang dicampur ghee dan daging kambing untuk dihidangkan kepada Raja Dubuk. Ramalan akan dibaca selepas Raja Dubuk dan ahli kumpulannya selesai memakan bubur.

Jika dubuk enggan memakan hidangan itu, mereka percaya yang bandar dan negara itu akan ditimpa nasib malang.


Sejarah Kaum Vandals Yang Menjadi Asal-Usul Perkataan 'Vandalisme'

'The Vandals' adalah gelaran yang diberikan kepada sekumpulan orang gasar (barbarian) Germanik yang menubuhkan sebuah negara di Afrika Utara selama lebih satu abad, sebelum negara itu jatuh dijajah oleh Empayar Byzantine pada tahun 534.

Puak Vandals adalah gabungan beberapa komuniti etnik kecil. Dua puak paling besar dalam Kaum Vandals adalah suku Hasding dan Siling, yang bersetuju untuk bergabung beberapa kelompok kecil lain dalam panji yang dinamakan sebagai 'Vandili.'

Berasal daripada selatan Scandinavia, orang-orang Vandal berhijrah ke selatan sebelum menemui Empayar Rom. Penghijrahan mereka ke kawasan lain terpaksa dilakukan berikutan kedatangan suku Huns pada tahun 375, yang bertindak ganas cuba menguasai kawasan asal orang Vandals.

Diketuai oleh dua pemimpin mereka bernama Raus dan Raptus yang menjadi suara mereka, perjanjian di antara orang Vandals dan orang Rom disepakati, lalu Rom memberikan mereka kawasan untuk didiami.

Perjanjian itu yang dilakukan oleh Jeneral Stilicho dari Rom pada tahun 401, membenarkan orang Vandals menduduki dua wilayah yang terletak di sempadan empayar Rom ketika itu, iaitu Vindelica dan Noricum.

Walau bagaimanapun selepas hampir 5 tahun mendiami kedua-dua wilayah itu, orang Vandals melanggar perjanjian yang telah dipersetujui. Pada 31 Disember 406, kumpulan orang Vandals mula bertindak memasuki wilayah Gaul yang ketika itu dibawah penguasaan Empayar Rom.

Empayar Rom ketika itu terbahagi kepada dua, dengan satu di bahagian timur dan satu lagi bahagian barat. Gaul terletak di bawah penguasaan Empayar Rom sebelah barat, dengan Raja Honorius bertindak sebagai pemerintah tertinggi.

Kemasukan orang Vandals ke Gaul pada awalnya tidak diendahkan, kerana Honorius merasakan apa yang berlaku bukan ancaman besar kepada kestabilan Empayar beliau.

Tiada kekangan, orang Vandals mula mara lebih berani dan masuk ke Iberia (lokasi Sepanyol dan Portugal kini). Bagi memudahkan urusan, orang Vandals membahagikan gerakan mereka kepada dua - dengan etnik Siling Vandals menguasai bahagian Baetica di bahagian tengah dan Hasding Vandals menguasai Gallaecia di bahagian barat laut.

Setelah menyedari apa yang berlaku, Honorius mula mengambil langkah mempertahankan empayarnya. Etnik SIling dan Hasing terpaksa melarikan diri setelah tewas dalam pertempuran pada tahun 418, memaksa mereka bersatu semula di bahagian selatan. Penyatuan tentera mereka membawa kejayaan besar setelah mereka berjaya menawan sebuah pekan pelabuhan bernama Tarraco daripada tentera Rom.

Kejayaan menguasai Tarraco yang kini dikenali dengan nama Tarragona di selatan Sepanyol, menjadi platform kepada orang Vandals untuk terus menguasai kawasan baru. Kempen perang ke atas Seville bermula pada tahun 425 hingga 428. Hasilnya, Seville jatuh ke tangan Vandals dan empayar Vandals mula menjadi kuasa besar di kawasan selatan.

Atas kejayaan menawan Seville, seorang pemimpin Vandals bernama Genseric diangkat menjadi raja secara rasmi. Ekoran memiliki sebuah pelabuhan dalam wilayah mereka, Raja Genseric merancang untuk membesarkan lagi empayar mereka dengan penaklukan Afrika Utara. Situasi mereka ketika itu juga dibantu dengan perang saudara orang Rom yang saling bergaduh di antara bahagian barat dan timur, memudahkan lagi Vandals masuk ke Afrika Utara.

Afrika Utara ketika itu diperintah oleh seorang pemimpin bernama Bonafacius, seorang jeneral Rom yang bertindak sebagai Gabenor wilayah Rom di Afrika Utara. Ketika itu, Afrika Utara merupakan penyumbang terbesar bijirin dan gandum kepada Empayar Rom jadi penguasaannya dilihat oleh Genseric sebagai sesuatu yang amat kritikal untuk dipenuhi.

Penjajahan Vandals ke Afrika Utara berlaku dengan mudah disebabkan nisbah jumlah tentera Vandals adalah tiga orang berbanding seorang tentera di bawah Bonafacius. Ketika cuba menguasai Hippo Regius (Hippo Regius kini adalah lokasi bandar Annaba yang terletak dalam negara Algeria) pusat pelabuhan dan perdagangan penting Afrika Utara ketika itu - barulah orang Vandals berdepan kesukaran disebabkan kekurangan bahan makanan.

Ini memberi masa kepada Bonafacius memohon bantuan dan Empayar Rom di timur menghantar askar mereka dalam mempertahankan Hippo Regius. Mengambil keputusan untuk menyerang berdepan-depan, percaturan silap tentera Rom membolehkan orang Vandals memenangi pertempuran yang berlaku, sehinggakan orang Rom terpaksa melarikan diri daripada Hippo Regius.

Berjaya meluaskan empayar mereka dengan jayanya, penguasaan Vandals di Afrika memaksa Rom melakukan perjanjian sekali lagi dengan musuh mereka pada tahun 435. Empayar Rom secara aman bersetuju untuk menyerahkan wilayah mereka yang telah jatuh ke tangan Vandals dan mengiktiraf Vandals sebagai pemerintah baru kawasan itu.

Namun orang Vandals masih kekal dengan tabiat mereka. Sekali lagi orang Vandals tidak menghormati perjanjian dengan Rom, melanggar sempadan dan menawan bandar Carthage, menjadikan bandar tersebut sebagai ibu negara mereka. Orang Vandals kemudiannya bergerak lagi mahu menawan kawasan-kawasan lain di bawah penguasaan Rom.

Empayar Vandals pada zaman kemuncaknya menguasai wilayah di Afrika Utara, termasuklah lokasi Tunisia dan Algeria, kepulauan Sicily, Sardinia, Corsica, Mallorca, Malta dan Ibiza. Berikutan kedudukan Afrika Utara sebagai penyumbang bekalan bijirin ke Empayar Rom bahagian barat terjejas, orang Rom di situ mula berdepan masalah kekurangan makanan.

Bagi mencapai kata sepakat serta mewujudkan keamanan di antara kedua-dua pihak, orang Vandals merancang agar anak kepada Raja Genseric yang bernama Huneric dikahwinkan dengan seorang puteri Rom bernama Eudocia dengan pertunangan mereka dilakukan lebih awal semasa usia Eudocia baru berumur 5 tahun.

Walaupun begitu, selepas ayah kepada Eudocia, Raja Valentinian III dibunuh dan Eudocia mahu dikahwinkan dengan pengganti ayahnya, Raja Genseric mengambil langkah menyerang Rom sendiri.

Ketakutan berikutan kekuatan orang Vandal ketika itu, Empayar Rom tidak bertindak mempertahankan Rom dengan tentera dan cuba berunding dengan Raja Genseric. Mereka bersetuju untuk membenarkan Vandals masuk ke Rom, asalkan tidak berlaku sebarang insiden kekacauan dilakukan.

Raja Genseric menghormati perjanjian tersebut, menggerakkan tenteranya masuk ke Rom lalu merampas semua harta yang ada di Rom ketika itu tanpa berlakunya sebarang kerosakan pada bangunan sedia ada dan tidak ada seorang pun nyawa terkorban.

Walau demikian, beberapa kumpulan askar Rom dan orang Rom ditangkap untuk untuk dijadikan hamba. Eudocia serta ibunya turut sama dibawa kembali ke Carthage. 7 tahun berikutnya, Huneric dan Eudocia dikahwinkan.

Di bawah Raja Genseric, orang Vandals berubah daripada sebuah bangsa kecil yang terusir daripada tanah sendiri sehingga menjadi empayar yang cukup luas. Selama lebih 50 tahun di bawah pemerintahannya, mereka mampu membangun dengan begitu cepat sekali.

Kematian Genseric membuatkan Huneric naik menggantikan ayahnya. Bagaimanapun, era pemerintahan beliau berdepan kesukaran akibat masalah perang saudara kerana perebutan takhta serta kesukaran ekonomi. Selain itu ancaman Empayar Byzantine yang terletak di Constantinople mula dirasai.

Walaupun pelbagai langkah cuba diperkenalkan dalam membantu meningkatkan ekonomi serta kualiti hubungan dengan negara lain, kebanyakannya menemui jalan buntu. Cucu kepada Genseric, anak kepada Huneric dan Eudocia bernama Hilderic yang memerintah pada tahun 477 hingga 484 dengan gelaran 'Raja Orang Vandals' cuba menjalin hubungan dengan Empayar Byzantine namun tidak lama selepas itu, dia sendiri digulingkan orang Vandals di bawah arahan sepupunya sendiri, Gelimer.

Ini membuka peluang kepada Byzantine menyerang Vandals berikutan ketiadaan pimpinan. Raja Justinian I menjajah Vandals dan menewaskan raja terakhir orang Vandals iaitu Gelimer sendiri.

Menyedari empayar yang telah dibina mereka sudah jatuh ke tangan musuh, Gelimer melakukan perjanjian dengan Justinian I dengan bersetuju menukar agama Kristian Arian yang dianutinya, kepada Kristian Katolik yang menjadi agama rasmi orang Rom di bawah Empayar Byzantine.

Raja Gelimer ditawarkan sebuah estet yang terletak di Galatia (Anatolia, Turki ketika ini) dan dia menghabiskan sisa hidupnya di situ sebagai Raja terakhir orang Vandals, meninggal dunia pada tahun 553.

Oleh sebab itulah, mana-mana perbuatan merosakkan harta benda awam atau kekacauan kini cukup sinonim disebut sebagai 'perbuatan vandalisme', merujuk kepada orang Vandals yang merempat, tetapi berjaya meluaskan jajahan mereka dengan cara yang agak licik dan jahat.


Pangkalan Rahsia Tentera Nazi di Kawasan Artik Yang Ditemui Pada 2016 - Schatzgraber

Sebelum ini, kami pernah menulis mengenai Projek Iceworm, satu projek rahsia Amerika Syarikat yang melibatkan pembinaan pangkalan rahsia mereka di kawasan Greenland yang merupakan sebahagian daripada kawasan Artik. Pangkalan rahsia ini dibina dalam usaha Amerika Syarikat mewujudkan kawasan khas untuk ujian senjata nuklear mereka.

Pada masa kini, kawasan dataran dan lautan Artik serta wilayah ekonominya terletak di bawah kekuasaan 8 buah negara berdekatan iaitu Kanada, Norway, Russia, Denmark, Iceland, Sweden, Finland dan Amerika Syarikat.

Sebagai kawasan dataran yang luas, kawasan Artik sememangnya penuh dengan misteri. Malah dikatakan bahawa kawasan ini masih belum diteroka sepenuhnya. Menariknya, pada tahun 2016, pihak saintis Russia telah menemui sebuah pangkalan rahsia yang dipercayai milik tentera Nazi dibawah pimpinan Adolf Hitler.

Pangkalan rahsia yang dikenali sebagai Schatzgräber ini telah dibangunkan ketika zaman Perang Dunia Kedua dan hanya diketahui umum sebagai pusat kawalan kaji cuaca. Ianya terletak di sebuah kawasan terpencil di Artik, kira-kira 960km daripada Kutub Utara.

Hitler dikatakan telah mengarahkan pembinaan pangkalan rahsia ini pada tahun 1943 tetapi tiada siapa yang mempunyai bukti tentang kewujudan pangkalan ini. Untuk berpuluh tahun lamanya, ramai pihak yang menganggap bahawa kewujudan pangkalan ini sebagai mitos ketika zaman perang semata-mata sehinggalah pihak Russia menemuinya pada hujung 2016.

Kawasan ini menjadi pilihan kerana lokasinya yang strategik sebagai pusat kawalan kaji cuaca. Data yang diperolehi daripada kawasan ini sangat penting untuk penyusunan logistik ketenteraan tentera Nazi sewaktu zaman perang.

Selain itu, lokasi ini menjadi pilihan kerana kawasan-kawasan strategik yang lain berada di bawah kekuasaan tentara Perikatan pada ketika itu. Walaupun hanya diwar-warkan sebagai pusat kaji cuaca, pangkalan ini dipercayai menjadi pangkalan bagi kapal selam Nazi yang diberi nama U-Boat.

Pangkalan ini sempat beroperasi selama beberapa tahun sebelum tentera Nazi terpaksa mengosongkan kawasan ini setelah mereka diserang penyakit pelik setelah memakan daging beruang kutub. Kesemua mereka telah dibawa pulang ke Jerman dengan menaiki U-Boat,

Walaupun tiada siapa yang pasti apa sebenarnya dilakukan tentera Nazi di pangkalan rahsia ini, penemuan beberapa dokumen rahsia di kawasan ini oleh pihak Russia mungkin sedikit sebanyak memberi petunjuk kepada mereka. Walau bagaimanapun, tiada sebarang informasi yang dikongsi oleh pihak Russia pada masa kini.

Dalam kajian yang dibuat, pihak Russia juga menemui kira-kira 500 barangan tinggalan tentera Nazi seperti kolongsong peluru, tong minyak, dan beberapa barang lain yang dipercayai milik Nazi berdasarkan penemuan lambang Swastika di kawasan tersebut. Pihak Russia dikatakan sedang menjalankan kajian terperinci mengenainya dan merancang untuk meletakkan barang-barang tersebut sebagai bahan pameran.

Kawasan pangkalan rahsia ini kini terletak di kawasan Alexandra Land yang merupakan sebahagian daripada wilayah negara Russia pada masa kini. Malah, pihak Russia dikatakan turut sama merancang untuk mewujudkan pangkalan tentera mereka disini kerana lokasinya yang strategik.


Al-Quran dan Makhluk Asing: Apa Kata Para Cendekiawan Islam?

Alam semesta yang luas ini sudah pasti di luar akal manusia untuk memahaminya. Matahari dan planet-planet di dalam sistem solar kita, bersama dengan 2 bilion bintang-bintang lain, adalah sebahagian daripada galaksi yang kita diami, Bima Sakti (The Milky Way).

Jika Bima Sakti dilihat daripada pandangan luar, kewujudan matahari kita ini hanyalah seperti kuman, sekiranya dibandingkan dari segi saiz dengan galaksi tersebut. Rentasan Bima Sakti adalah sekitar 150,000 tahun cahaya. Ini bermaksud, kapal angkasa yang bergerak pada kelajuan cahaya (1.08 x 10^9 km/h) akan mengambil masa selama 150,000 tahun untuk merentasi dari satu penghujung galaksi, ke penghujung yang lain.

Secara puratanya, jarak antara satu galaksi ke galaksi yang lain adalah kira-kira 10 juta tahun cahaya. Setakat ini, para saintis menganggarkan terdapat sekitar 100 bilion galaksi di dalam alam semesta, namun jumlah ini mungkin meningkat apabila teknologi teleskop berkembang menjadi semakin canggih.

Keluasan alam semesta yang luas ini sudah pasti membangkitkan persoalan tentang kehidupan lain di dalamnya. Adakah kehidupan di bumi adalah satu-satunya kehidupan yang wujud? Apakah kebarangkalian wujudnya kehidupan lain (alien, makhluk asing) di dalam alam semesta ini? Sesungguhnya tidak tercapai dek akal fikiran manusia untuk memahami tentang ilmu dan ciptaan Tuhan Yang Maha Esa.

Al-Quran memberitahu kita tentang 'bumi' seperti di dalam Surah At-Talaq di bawah:

Apakah kesedaran orang Islam pada zaman lalu tentang kewujudan makhluk luar angkasa (extraterrestrials) a.k.a. makhluk asing? Menurut Basheer-ud-Din Mahmood (Khalifah dan ulama Islam daripada Pakistan), idea tentang kehidupan di lain-lain lokasi di alam semesta juga, berasal daripada Nabi Muhammad S.A.W. (Rasulullah) apabila baginda memberitahu orang Islam:

Menurut Basheer, ini jelas menunjukkan bahawa semua jenis orang, sama ada baik atau jahat, juga hidup di dunia lain seperti mana mereka hidup di Bumi kita. Jelasnya lagi, dengan merujuk kepada Rasial Imam Ghazali, "Menurut Imam Muhammad Ghazali, mereka yang hidup di antara dunia berplanet ini telah mempelajari cara untuk mengembara dan berkomunikasi antara satu sama lain."

Ibnu Abbas adalah antara salah seorang para sahabat Rasulullah. Baginda pernah memohon kepada Allah supaya menganugerahkan beliau dengan pengetahuan Al-Quran. Melalui penulisannya dalam Tafhim-ul-Quran, Maulana Maududi (ahli falsafah Islam) menyebut bahawa Ibnu Abbas percaya dan yakin bahawa terdapat banyak lagi 'badan' seperti bumi di langit.

Katanya lagi, Ibnu Abbas bukan sahaja berfikir bahawa bumi-bumi ini didiami oleh kehidupan yang bijaksana, malah makhluk-makhluknya juga sama seperti penduduk Bumi. Maulana Maududi juga memberikan pendapat mengatakan bahawa mereka juga mempunyai nabi-nabi seperti Nabi Muhammad S.A.W., Nabi Adam A.S., Nabi Nuh A.S., Nabi Ibrahim A.S. dan Nabi Isa A.S..

Adalah jelas pengetahuan tentang kewujudan kehidupan di planet-planet lain, dan ianya turut disebut di dalam Al-Quran, dan maklumat tentangnya telah hadir dalam kalangan umat Islam sejak dari zaman awal Islam lagi.

Kebanyakan umat Islam tidak sedar tentang fakta bahawa Al-Quran secara jelas menyebut tentang kewujudan kehidupan makhluk asing melalui perkataan 'dabbatun'. Perkataan ini merujuk kepada makhluk hidup seperti kita yang berjalan di bumi. Namun ianya juga merujuk kepada makhluk yang hidup di langit. Perbincangan berikut menjelaskan bahawa dabbatun tidak merujuk kepada burung, malaikat dan lain-lain:

Di dalam nota kepada [42:29], Muhammad Asad menyatakan bahawa di dalam Al-Quran, ekspresi 'langit dan bumi' selalunya menandakan alam semesta dan isinya.

Perkataan 'sama', diterjemahkan kepada 'langit'. Ayat di atas tidak merujuk kepada burung-burung di langit, seperti yang disebut secara berasingan daripada kehidupan di langit (dabbatun) di dalam Surah An-Nur di bawah:

Al-Quran juga menyebut bahawa objek tidak bernyawa juga menyembah Allah seperti di dalam Surah An-Nahl di bawah:

Makanya, mungkinkah makhluk (dabbatun) yang disebut di dalam [42:29] di langit, makhluk Allah yang tidak bernyawa? Tidak! Ayat berikutnya seperti di bawah menyebut:

Terjemahan perkataan dabbatun membawa maksud 'makhluk hidup' di sini sama seperti yang dinyatakan di dalam [42:29]. Muhammad Asad mengatakan bahawa perkataan dabbah menunjukkan mana-mana makhluk jasmani (mempunyai bentuk fizikal) yang mampu bergerak secara spontan adalah berbeza dengan makhluk-makhluk rohani yang disebut sebagai 'malaikat'.

Dalam kata lain, [42:29] merujuk secara khusus kepada jenis kehidupan yang dicari oleh sains, dan bukannya beberapa entiti metafizik.

Yusuf Ali (ulama Islam yang berasal dari India) berkata, "Dabbatun adalah binatang, hidupan, makhluk yang melata daripada segala jenis." Ini adalah perkataan yang sama yang digunakan di dalam Surah Al-Baqarah dan Surah An-Nur:

Berdasarkan [42:29]. Allama Shabbir Ahmad Usmani (ulama Islam dari Pakistan) berkata, "Ayat tersebut menunjukkan bahawa seperti Bumi, terdapat beberapa jenis haiwan, makhluk hidup di langit juga." Pada ayat yang sama, Yusuf Ali memberi komen:

Daripada kenyataan dan pendapat seperti ini, anda semua pasti ambil maklum bahawa ulama dan cendekiawan Islam sedar tentang ayat [42:29] yang secara jelas menyebut tentang kewujudan kehidupan makhluk luar angkasa.

*Pendapat dan maklumat di dalam artikel ini adalah terjemahan daripada artikel asal yang ditulis oleh Dr M H Khan melalui laman sesawang endphysics.com dan bukannya pendapat yang dihasilkan sendiri oleh penulis.


Kisah 2 Beradik Peguam Dan Jurutera Yang Menjadi "Hoarder" Paling Teruk Di Dunia

Anda mungkin biasa mendengar istilah "hoarder" atau pernah menonton kisah tentang pengumpul yang gemar mengumpul terlalu banyak barang - sama ada berharga atau sekadar sampah - sehingga rumah menjadi sarat dan sesak. Sebenarnya, ramai orang yang mempunyai masalah sedemikian. Namun, kisah The Collyer Brothers ini mungkin adalah yang paling kronik dalam sejarah.

Di tengah-tengah bandar Harlem di New York, terletak sebuah taman mini di antara 128th Street dan 5th Avenue. Papan tandanya tertulis "Collyer Brothers Park" dan merupakan salah satu taman terkecil di New York dengan dua buah bangku, beberapa pasu bunga dan pokok yang redup. Bandar New York memang mempunyai banyak 'taman poket' sebegini di seluruh bandar, jadi ia bukanlah sesuatu yang aneh.

Apa yang menganehkan adalah kisah adik-beradik Collyer bersempena pemberian nama taman itu.

Homer dan Langley Collyer dilahirkan pada tahun 1880-an dalam sebuah keluarga yang sangat dihormati penduduk New York. Bapa mereka merupakan seorang ahli ginekologi manakala ibu mereka pula merupakan seorang bekas penyanyi opera dan anak kepada Robert Livingston, iaitu salah seorang "Bapa Pengasas Amerika Syarikat" di samping George Washington.

Homer dan Langley tinggal bersama keluarga mereka di 2078 Fifth Avenue iaitu sebuah rumah lot tepi di mana kini terletaknya taman mini Collyer Brothers Park.

Ayah mereka, Dr. Collyer merupakan seorang yang berperangai ganjil. Dia kebiasaannya pergi ke hospital tempat dia bekerja di Pulau Roosevelt dengan mengayuh kanu. Namun, apabila pulang ke rumah, dia akan berjalan kaki melalui jalan bandar sambil memegang kanunya. Kedua-dua anak lelakinya mewarisi perangai pelik ini apabila meningkat dewasa.

Dr. Collyer meninggal dunia pada tahun 1923. Isterinya mengikut jejak langkahnya menghembuskan nafas terakhir pada tahun 1929. Rumah peninggalan Harlem itu kemudian dipindah hak milik kepada Homer dan Langley.

Empat tahun berikutnya, kedua-dua beradik ini masih hidup normal dengan bersosial bersama jiran tetangga dan mengajar di sekolah Gereja Trinity setiap hari Ahad. Homer merupakan seorang peguam manakala Langley pula adalah seorang jurutera bertauliah. Walaupun begitu, Langley tidak pernah menjayakan kerjayanya sebagai jurutera dan memilih minatnya yang mendalam terhadap muzik dan menjadi seorang pemain piano konsert profesional.

Pada tahun 1933, Homer menjadi hilang upaya dan buta penglihatan akibat pendarahan di bahagian belakang matanya. Langley kemudian terpaksa berhenti kerja untuk menjaga abangnya. Sejak itu, mereka berdua mula menyisihkan diri daripada masyarakat.

Lama-kelamaan, mereka menjadi paranoid dan takut dengan perubahan yang berlaku di kawasan kejiranan itu. Zaman Meleset juga telah mengubah keadaan ekonomi masyarakat selain menyebabkan lambakan warga Afrika-Amerika berpindah ke kawasan itu.

Keadaan semakin tidak terkawal apabila ramai remaja yang suka mengganggu mereka dengan membaling batu ke arah tingkap rumah. Mereka akan menutup tingkap serta langsir dan terus hidup bersendirian. Namun, semakin mereka menjauhkan diri, orang sekeliling semakin ingin tahu tentang adik-beradik ini. Malah, ada desas-desus yang mengatakan mereka menyembunyikan harta karun dan kemewahan yang dibawa dari Timur.

Langley banyak menghabiskan masa menggodek-godek pelbagai ciptaan seperti alat untuk memvakum bahagian dalam piano dan juga kereta Model T Ford yang diubah suai untuk menjana kuasa elektrik. Dia juga telah memasang banyak jerangkap samar di seluruh rumah andai diceroboh.

Selepas waktu tengah malam, barulah Langley akan keluar dari rumah dan berjalan berbatu-batu jauhnya untuk mencari makanan. Kebiasaannya, ini bermakna menyelongkar tong sampah di luar kedai runcit dan kedai menjual daging. Selain itu, dia juga mula membawa pulang pelbagai barangan yang sudah tidak boleh digunakan. Apa sahaja barang yang menarik perhatiannya, dia akan bawa bersama.

Hari demi hari, rumah mereka semakin dipenuhi pelbagai barang. Pergerakan di dalam rumah menjadi terbatas seolah-olah ia sebuah pagar sesat dengan longgokan kotak dan 'terowong' berselirat hasil pengumpulan sampah dan wayar. Rumah itu tidak mempunyai bekalan gas, elektrik dan air kerana kesemua perkhidmatan telah dihentikan akibat tidak pernah menjelaskan bil.

Langley juga mengumpulkan beribu-ribu naskhah surat khabar dan mengikatnya menjadi berkas-berkas dengan harapan supaya 'mudah' abangnya membaca dan mengetahui berita semasa apabila penglihatannya pulih. Langley yakin yang abangnya akan boleh melihat semula kerana dia telah membuat ramuan 'ubat' sendiri sebagai rawatan mengandungi 100 biji oren setiap minggu, roti hitam dan mentega kacang.

Apa yang pasti, rawatan itu tidak berjaya. Kesihatan Homer menjadi semakin tidak stabil dan dia akhirnya menjadi lumpuh akibat reumatisme inflamatori. Namun demikian, kedua-dua beradik ini masih enggan mendapatkan rawatan sewajarnya di hospital.

Hidup pelik Homer dan Langley semakin menjadi tanda tanya kepada penduduk di Harlem. Ada satu ketika, pekerja majlis perbandaran terpaksa memecah masuk untuk menanggalkan dua meter gas yang lama dan kejadian ini telah menyebabkan hampir seribu orang berkumpul di hadapan rumah mereka untuk melihat.

Keadaan mental Homer dan Langley mula diberikan perhatian pada bulan Mac 1947 apabila terdapat satu aduan mengenai bau busuk seperti bangkai di rumah mereka. Apabila pasukan polis tiba, mereka tidak dapat masuk kerana terdapat sampah yang memenuhi rumah sehingga pintu tidak dapat dibuka. Longgokan akhbar, katil, kerusi dan kotak telah menyekat laluan masuk ke rumah.

Pihak polis akhirnya terpaksa memecahkan tingkap di tingkat atas rumah dan selepas lima jam memanjat dan mengorek laluan melalui jutaan barangan yang dilonggok, mereka menemui mayat Homer Collyer di bawah timbunan sampah dan dikelilingi kotak-kotak berisi sampah dan surat khabar yang disusun tinggi sehingga ke siling.

Rupa-rupanya Homer telah mati kebuluran. Walau bagaimanapun, Langley tidak dapat ditemui. Pihak polis membuat spekulasi bahawa Langley telah melarikan diri dan menyebabkan dia diburu secara besar-besaran sehingga ke kawasan Atlantic City.

Dalam masa yang sama, segala sampah-sarap dari rumah mereka mula dikeluarkan dan pelbagai benda ganjil dijumpai termasuklah tulang rahang seekor kuda, mesin X-ray dari zaman dahulu, kereta sorong bayi, pelbagai jenis senjata api, lebih 25,000 buah buku, organ manusia yang diawet dalam balang, lapan ekor kucing hidup, 14 buah piano dan bilangan majalah serta akhbar yang tidak terkira banyaknya.

Secara keseluruhannya, sebanyak 120 tan sampah dibuang dari rumah adik-beradik ini. Lebih dua ribu orang berkumpul di hadapan rumah mereka setiap hari untuk menyaksikan sendiri kerja-kerja pembersihan dijalankan.

Dua minggu kemudian, barulah tubuh kejung Langley dijumpai. Apa yang menarik, mayatnya sebenarnya berada tidak sampai 10 kaki dari tempat abangnya mati. Langley meninggal dunia akibat tersalah mencetuskan salah satu jerangkap samar yang dipasang dan akhirnya mati ditimpa kotak-kotak besi dan longgokan surat khabar. Ketika itu Langley sedang membawa makanan kepada abangnya melalui terowong yang dibina sebelum terowong itu runtuh dan menyebabkan dia kesesakan nafas. Dipercayai Homer mati beberapa hari selepas Langley.

Pada bulan Julai tahun yang sama, rumah itu dirobohkan kerana ia tidak boleh dibaiki lagi. Pada tahun 1965, tapak seluas 140 meter persegi itu menjadi antara taman poket terawal di bandar New York.

Walaupun kejadian menyayat hati ini telah berlaku berpuluh tahun lamanya, compulsive hoarding atau pengumpul kompulsif hanya mula dikenali sebagai gangguan mental secara rasmi sekitar tahun 2013. Namun, pakar psikologi masih belum dapat mengenal pasti sama ada ia adalah manifestasi daripada kondisi lain seperti kecelaruan obsesif kompulsif (OCD) atau merupakan gangguan mental berlainan.

Dianggarkan sekitar 2-5% orang dewasa di seluruh dunia mengalami masalah gangguan mental ini. Jika ada ahli keluarga atau kenalan anda yang mempunyai tanda-tanda suka mengumpul sampah-sarap seperti ini, bantulah mereka mendapatkan nasihat pakar sewajarnya. Jangan biar ia parah sehingga menjadi seperti Homer dan Langley.


5 Buku Paling Ganjil dan Misteri Pernah Ditulis Manusia

Anda sukakan misteri? Pasti ramai yang gemar membaca tentang isu-isu misteri melibatkan konspirasi, serta perkara yang sukar untuk difahami minda kita.

Buku merupakan bentuk bahan bacaan yang telah lama wujud dalam pelbagai jenis, dengan aktiviti penerbitan buku sudah bertapak dalam tamadun manusia sejak dulu lagi. Walaupun budaya membaca sesuatu yang perlu dipupuk, kita pasti tahu kualiti buku itu sangat bergantung dengan isinya. Ada buku yang baik, ada buku yang tidak baik dan ada juga buku yang tak sepatutnya dibukukan.

Bagaimana pula dengan buku yang menyimpan 1001 rahsia di dalamnya? Tahukah anda tentang kewujudan buku seperti ini, yang telah lama mewujudkan perbincangan dan diskusi tentang apakah makna sebenar kandungan di dalamnya? Berikut adalah lima buah buku paling ganjil dan misteri, yang telah diterbitkan oleh manusia namun sehingga kini tidak dapat dirungkaikan sepenuhnya isi kandungannya.

Decretals of Gregory IX juga dikenali sebagai Smithfield Decretals. Dinamakan sempena seorang paderi yang hidup pada abad ke 13 yang bertanggungjawab membukukannya. Pope Gregory IX dari Anagni, Itali diberikan tugas untuk membukukan peraturan dan undang-undang yang diperkenalkan oleh pihak gereja bagi kegunaan pengikut gereja mereka.

'Decretals' pada zaman tersebut merupakan sebuah jilid dokumen yang mengandungi teks peraturan dan arahan gereja yang digunapakai sebagai undang-undang am, dihias lukisan memaparkan corak-corak keagamaan dan mistik.

Penerbitan decretals merupakan satu perkara biasa pada zaman tersebut, namun decretals yang dikeluarkan Pope Gregory IX agak 'luar biasa' kandungannya. Ini disebabkan kebanyakan lakaran ilustrasi yang dipaparkan dalam jilid tersebut amat berlawanan sekali dengan teksnya.

Tidak diketahui apa sebenarnya terjadi semasa jilid ini disiapkan, tetapi visual ilustrasi di dalamnya yang menghiasi peraturan-peraturan gereja memaparkan objek aneh, seperti siput yang bersaiz gergasi, beruang menyerang kuda unicorn, arnab menunggang manusia dan yang paling popular - lakaran sejenis makhluk yang menyerupai Yoda daripada filem Star Wars.

Buku Soyga turut sama dikenali dengan nama 'Aldaraia' dan 'Aldaraia sive Soyga vocor', merupakan buku yang tidak diketahui siapa penulisnya. Kandungannya dikatakan berkisar kepada pembelajaran ilmu hitam dan mistik.

Kisah berkenaan buku ini menarik sekali untuk dibicarakan. Pada abad ke 16, buku ini dibeli oleh ahli matematik terkenal John Dee untuk mengkajinya - namun dia berdepan kekecewaan kerana gagal memahami isi kandungan buku tersebut, yang dipenuhi dengan simbol dan kod yang mustahil untuk beliau tafsirkan.

John Dee kemudiannya menemui perantara makhluk ghaib, dalam usaha untuk berkomunikasi dengan makhluk ghaib bagi memahami buku tersebut, namun usahanya tetap tidak membuahkan hasil.

Selepas kematian John, buku tersebut hilang sebelum dua versi yang dikatakan salinan manuskrip asal ditemui semula di Perpustakaan Bodleian, Universiti Oxford dan satu naskhah lagi di Perpustakaan Britain. Menurut kajian, buku Soyga mengandungi ilmu berkaitan magis, astrologi, ilmu kajian syaitan dan juga jampi yang mampu menemukan pemanggilnya dengan makhluk halus bagi tujuan-tujuan jahat.

Salah satu buku paling misteri dengan usaha menterjemahkannya banyak menemui jalan buntu, Rohonc Codex sehingga kini menimbulkan tanda tanya pada mereka yang cuba mengkajinya. Ditemui pada abad ke 19 di Hungary, siapa penulis asalnya juga tidak pernah diketahui dengan tiada kewujudan sebarang petunjuk.

Apa yang mengagumkan, elemen yang dipaparkan dalam buku ini mempunyai elemen yang mirip dengan agama dunia seperti Kristian, Islam dan juga Hindu. Kesemua 448 muka surat buku tersebut turut sama mengandungi simbol dan teks yang sukar sekali difahami, dengan setiap helai kertas bercop dengan simbol sauh dalam bulatan.

Lakaran menggambarkan peperangan turut sama terkandung dalam buku ini, namun diselang-selikan dengan ilustasi visual keamanan pengikut Kristian, Islam dan kepercayaan pagan yang digambarkan mampu hidup dengan aman bersama-sama. Penggunaan simbol salib, bulan dan matahari di dalamnya kerap kali diulang seperti melambangkan satu petunjuk.

Sudah wujud pelbagai jenis hipotesis berkenaan apakah bahasa sebenar yang digunakan dalam buku ini, dengan banyak pendapat mengatakan ia adalah sejenis bahasa Hungary kuno atau bahasa Rom purba. Bagaimanapun sehingga sekarang, usaha menterjemahkan buku ini tetap menemui jalan buntu dalam merungkai misteri di sebalik kandungannya.

Dianggarkan ditulis pada abad ke 15, manuskrip Voynich merupakan sebuah buku yang mengandungi keterangan berkenaan ilmu botani serta berkisar kepada ilmu-ilmu lain. Yang menjadi misteri kepada pengkaji dan penyelidik berkenaan buku ini adalah majoriti tanaman yang direkodkan dalam buku ini -  tidak pernah ditemui di muka bumi.

Selain ilustrasi tanaman, manuskrip Voynich juga mengandungi beberapa bab yang menceritakan tentang ilmu astronomi dan astrologi, serta berulang kali memaparkan visual wanita mengandung tidak berpakaian yang dihubungkan dengan tanaman-tanaman seolah manusia dan tumbuhan itu satu.

Tidak diketahui siapa penulis asal buku ini, jadi manuskrip ini dinamakan sempena WIlfrid Voynich - pemilik buku yang memilikinya sejak tahun 1912, sebelum manuskrip ini didermakan kepada Universiti Yale pada tahun 1969.

Manuskrip Voynich menjadi salah satu misteri pengkaji buku-buku lama dengan ramai penterjemah cuba merungkaikan misteri kandungannya namun belum ada satu pun keputusan yang boleh dianggap tepat. Pada awal 2018, Universiti Alberta dari Kanada mengumumkan mereka sedang menggunakan teknologi kepintaran buatan yang mampu mengkaji 400 jenis bahasa, untuk cuba menafsir dan membandingkan bahasa-bahasa dalam pengkalan data dengan bahasa yang terkandung dalam manuskrip Voynich. (rujukan)

'Les Propheties' merupakan tajuk asal buku tulisan Michel de Notre Dame atau lebih dikenali dengan nama terkenalnya Nostradamus. Dalam bahasa Inggeris, buku itu bertajuk 'The Prophecies.'

Les Propheties diterbitkan buat kali pertama pada tahun 1555, mengumpulkan hasil tulisan terbaik beliau sebelum dua versi berikutnya memanjangkan lagi tulisan asal. Nostradamus menulis dalam bentuk yang digelarkan 'quatrains', sejenis format sajak empat baris yang ringkas untuk dibaca. Selepas kematiannya, 'Les Propheties' dilengkapkan lagi dengan hasil tulisannya sebelum meninggal dunia menjadikan versi keempat adalah kompilasi paling lengkap.

Sajak pendek Nostradamus tidak disusun mengikut kedudukan, diatur secara rawak serta ditulis dalam empat jenis bahasa, iaitu bahasa Perancis, Greece, Latin dan Occitan. Bagaimana Nostradamus boleh mendapat ramalan-ramalannya masih menjadi misteri hingga kini. Pendapat mengatakan Nostradamus menggunakan kisah-kisah dalam Bible dan sejarah dunia, sebagai panduan dalam mengagak apa yang akan berlaku.

Les Propheties banyak menceritakan berkenaan bencana alam, seperti wabak, gempa bumi, banjir dan peperangan - dengan beberapa hasil tulisannya kini didakwa benar-benar terjadi. Ramalan beliau yang dikatakan benar-benar berlaku adalah seperti insiden kebakaran besar di London, insiden tembakan Presiden Amerika Syarikat J.F.Kennedy, pengeboman World Trade Centre pada 11 September dan banyak lagi peristiwa besar dunia.

Nagi mereka yang skeptikal - Nostradamus dipuji sebagai seorang pengkaji yang pandai memanipulasi sentimen pembaca serta mempunyai cara tulisan yang agak kabur untuk difahami. Oleh yang demikian, pembaca tulisan beliau perlu membuat kesimpulan sendiri apa makna sebenar tulisannya, sehingga pembacanya seolah-olah nampak sesuatu yang sebenarnya tidak ada.

Atas sebab itulah dikatakan ramai pihak nampak Nostradamus seolah-olah mempunyai keupayaan untuk meramal masa depan, walhal apa yang berlaku adalah pembaca itu sendiri mahu kesimpulan mereka selepas membaca tulisan beliau jadi realiti - menyebabkan minda pembacanya meyakinkan diri sendiri tulisannya benar-benar terjadi.Benar atau tidak, kami sendiri tidak tahu.


Suatu Ketika Dahulu, Sos Tomato Pernah Dianggap Sebagai Ubat Yang Mampu Mengubati Pelbagai Penyakit

Pada masa kini, sos tomato hanyalah sekadar bahan penambah perisa. Ianya digunakan sebagai salah satu bahan masakan atau ditambah ketika pada makanan yang sudah dimasak seperti mi goreng, nasi goreng dan sebagainya.

Secara umumnya, rakyat Malaysia lebih menggemari sos cili kerana rasanya yang pedas sementara kanak-kanak pula lebih cenderung untuk memilih sos tomato kerana rasanya yang masam.

Bagi masyarakat Barat pula, tidak kira orang dewasa atau kanak-kanak, sos tomato menjadi pilihan kerana mereka tidak menggemari makanan yang pedas. Di Amerika Syarikat, 97% daripada setiap rumah dikatakan memiliki sos tomato sebagai bahan penambah rasa.

Bercerita perihal sos tomato, tahukah anda sos tomato dahulunya pernah dianggap sebagai ubat?

Satu ketika dahulu, sos makanan (dipanggil ketchup dalam bahasa Inggeris) hanyalah diperbuat daripada ikan atau cendawan, dan beberapa bahan lain. Perkataan ketchup dikatakan berasal daripada bahasa Hokkien, kê-tsiap, nama sos yang dihasilkan daripada ikan yang ditapai.

Sebelum sampai ke Amerika Syarikat, sos ini banyak digunakan sebagai bahan penambah perisa di pelbagai negara Asia seperti Vietnam, Thailand, Filipina dan sebagainya. Malah, bahan-bahan yang digunakan juga sedikit berlainan bagi setiap kawasan seperti cendawan, kacang, ikan dan sebagainya.

Suatu ketika dahulu, sos ini menjadi pilihan para pedagang kerana ianya mampu bertahan dalam jangka masa lama dan tidak mudah rosak. Namun, pada tahun 1834, Dr. John Cooke menambah tomato ke dalam sos ini, lalu terhasillah sos tomato. Oleh itu, secara umumnya "ketchup" kini merujuk kepada sos tomato.

Dr. John Cook merupakan Presiden di Jabatan Perubatan di Willoughby University, Ohio. Dengan penambahan tomato ini, sos ini didakwa lebih berkhasiat kerana mengandungi pelbagai vitamin dan antioksidan.

Malah, beliau turut mendapatkan Archibald Miles, seorang jurujual ubat yang turut menjual ubatnya yang popular ketika itu “American Hygiene Pill” untuk menjadikan resipi sos tomatonya sebagai ubat dalam bentuk pil. Ubat yang dihasilkan ini didakwa mempunyai pelbagai kelebihan untuk mengubati pelbagai penyakit seperti:

Ternyata ramai yang mempercayai dakwaannya itu kerana ramai orang yang mengambil sos tomato sebagai ubat untuk mengubati penyakit yang dialami mereka. Kejayaan dan populariti pil tomato yang dihasilkan oleh Archibald Miles ini menyebabkan ramai pihak mula menirunya.

Bukan itu sahaja, malah pihak yang meniru idea pil tomato ini mendakwa bahawa pil yang mereka jual turut sama boleh menyembuhkan pelbagai penyakit seperti rheumatism, selsema, demam dan lain-lain. Malangnya, kebanyakan pil tomato tiruan ini sebenarnya langsung tidak mempunyai sebarang kebaikan.

Malah, pil-pil ini langsung tidak mempunyai intipati tomato di dalamnya sebaliknya hanya mengandungi julap, iaitu bahan pelawas. Dakwaan demi dakwaan yang mengarut ini menyebabkan industri pil tomato ini akhirnya runtuh menjelang tahun 1840.

Pada masa kini, sos tomato biasanya mengandungi tomato dan cuka sebagai bahan utama. Selain itu, beberapa bahan lain juga turut ditambah sebagai bahan penambah rasa seperti gula. Dalam erti kata lain, sos tomato bukanlah sejenis makanan yang sihat.

Sekiranya anda mahukan segala kebaikan yang terdapat pada sebiji tomato, digalakkan memakan tomato yang belum diproses. Tomato sememangnya terbukti mempunyai pelbagai kebaikan untuk kesihatan jantung dan mampu mengurangkan risiko mendapat beberapa jenis penyakit kanser.


5 Meme Internet Paling Awal Di Dunia

Internet dan meme memang tidak dapat dipisahkan. Perkataan "meme" ini mula digunakan oleh Richard Dawkins pada tahun 1976 sebagai salah satu cara menyampaikan ekspresi terhadap sesuatu isu di internet. Budaya penggunaan meme semakin popular pada tahun 1980-an apabila ramai pengguna internet makin berjinak-jinak dengan forum seperti Usenet.

Pada masa kini, meme baru boleh dikatakan muncul setiap bulan dan begitu pantas viral. Walaupun meme moden begitu cepat tercipta dan hilang, terdapat meme-meme lama yang masih diingati dan digunakan sehingga kini. Berikut merupakan antara 5 meme terawal yang wujud dalam dunia internet.

Godwin's Law adalah salah satu meme terawal dan popular yang masih relevan pada masa kini. Nama meme ini diberikan sempena nama individu bernama Mike Godwin yang telah memperkenalkan istilah meme ini pada tahun 1990 dalam forum Usenet. Meme ini berbunyi “As an online discussion grows longer, the probability of a comparison involving Hitler approaches 1."

Jika diterjemahkan, ianya bermaksud semakin lama sesuatu perbincangan dilakukan, semakin tinggi kebarangkalian ianya akan dikaitkan dengan Hitler. Dalam erti kata mudah, makin lama sesuatu perbincangan di forum, makin banyak perkara mengarut yang diperkatakan. Meme ini juga biasanya digunakan untuk mengakhiri sesuatu perbincangan di internet.

Meme "Dancing Baby" atau "Baby Cha Cha" merupakan antara meme terawal yang viral terutamanya melalui rantaian emel pada tahun 1996. Meme ini berasal daripada animasi 3D yang dimuatkan dalam lagu “Hooked on a Feeling" oleh kumpulan rock Blue Swede.

Meme ini merupakan imej dengan format .gif, bermaknya ianya adalah sebuah animasi yang bergerak. Ianya telah dihasilkan oleh John Woodell, seorang pembangun laman web. Beliau pada asalnya hanya menghasilkan imej ini sebagai demonstrasi bagaimana sesuatu video boleh ditukar kepada sebuah imej bergerak dan tidak menyangka ianya menjadi sebuah meme.

Ayat popular di internet “All Your Base Are Belong to Us” mula viral sekitar tahu 1998 akibat daripada meme ini. Ianya merupakan alih bahasa atau terjemahan daripada permainan video arked berasal daripada Jepun, Zero Wing yang dihasilkan pada tahun 1989. Namun, terjemahan ini tidaklah 100% tepat sebaliknya telah diubah.

Meme ini viral melalui forum Something Awful apabila seorang pengaturcara yang juga seorang DJ, Jefferey Ray Roberts memuat naik lagunya yang sudah dicampur dengan muzik lagu daripada permainan video Zero Wing dan ayat “All your base are belong to us”.

Hampster Dance (sengaja disalah eja) merupakan antara laman web terawal dibina yang mempunyai satu fungsi sahaja, iaitu memaparkan animasi tikus hamster secara berulang-ulang. Laman web ini telah dibangunkan oleh seorang pelajar bidang kesenian daripada Kanada, Deidre LeCarte pada tahun 1998.

Beliau telah mencipta laman web ini kerana beliau telah mencabar adik perempuannya siapakah antara mereka yang boleh mendapat trafik yang lebih banyak. Laman webnya diberi nama Hampton’s Hamster House sempena nama hamster peliharaannya, Hampton Hamster. Laman web tersebut hanya popular menjelang Mac 1999 dimana ianya memperoleh 17 juta pelawat.

Walaupun terlalu banyak meme yang wujud kini, meme ini masih lagi popular dan digunakan secara meluas. Meme ini biasanya digunakan untuk memberi amaran terdapat potensi bahawa sesuatu keadaan atau persoalan itu merupakan satu perangkap.

Meme ini memaparkan imej dan ayat daripada Admiral Ackbar, salah satu karakter dalam filem Star Wars Episode VI: The Return of the Jedi. Walaupun filem ini sudah diterbitkan pada tahun 1983 lagi, meme ini hanya viral sekitar awal tahun 20-an.